ועדת הכספים, כנסת 23, פרוטוקול מספר 188, 2020-11-30 10:00

משה גפני: בוקר טוב, אני מתכבד לפתוח את ישיבת ועדת הכספים.

משה גפני: אני אאפשר הצעות לסדר, ואני רק מבקש להקדים ולומר כמה מילים.

משה גפני: אני מאוד מבקש, זה דיון שאנחנו הולכים לקיים בנושא: פיקוח על תקציב המדינה.

משה גפני: הדיון הזה קשה מאוד, מכיוון שכאשר אנחנו צריכים לפקח על תקציב המדינה כשיש תקציב, אנחנו מפקחים על מה שמונח בפנינו, על מה שהכנסת אישרה, הממשלה אישרה.

משה גפני: היום אין תקציב, ואני רוצה שיהיה דיון פוליטי.

משה גפני: אני לא רוצה שנהפוך את הוועדה לדיון מליאה עם צעקות ועם ויכוח פוליטי.

משה גפני: אנחנו נמצאים בעיצומו של הוויכוח וזה לא המקום.

משה גפני: אנחנו צריכים לדון בשאלה מה עושים כאשר נקלענו למצב, שלא באשמת ועדת הכספים אלא בגלל הוויכוח הפוליטי שקיים.

משה גפני: יש מציאות כזאת שאנחנו נמצאים בלי תקציב, אנחנו עלולים להיות ב-1 בינואר בלי תקציב.

משה גפני: אני רוצה שנקיים את הדיון הזה כך שהוא יהיה דיון מקצועי, ואני לא אצטרך להתערב בעניין ולסגור את הישיבה, בגלל שיש ויכוח פוליטי.

משה גפני: כולנו אנשים פוליטיים, אבל הדיון כאן הוא דיון מקצועי.

משה גפני: יש כמה חברי כנסת שביקשו הצעות לסדר.

משה גפני: אם זה הנושא זה, אני מבקש לא להתחיל בזה, אבל אם זה דבר אחר, אז בסדר.

משה גפני: מיקי, בבקשה.

מיקי לוי: תודה רבה, אדוני, הוועדה אישרה 100 מיליון שקלים למגזר השלישי לפני כחודש וחצי-חודשיים.

מיקי לוי: הנושא הזה היה תקוע במשרד המשפטים, וניצלתי את אחד מאירועי הערב כדי להתקיל את שר המשפטים בעניין הזה.

מיקי לוי: הוא אמר: לא ידעתי.

מיקי לוי: אמרתי לו: 100 מיליון שקל למגזר השלישי, אנשים אין להם אוכל – לא ידעתי.

מיקי לוי: הוא הבטיח לי לבדוק.

מיקי לוי: באמת עשה בדיקה, התקשר אליי ואמר: תוך יומיים אני חותם.

מיקי לוי: חתם תוך יומיים, זה חזר לאוצר, הייתה איזו בעיה, זה חזר שוב למשרד המשפטים וחזר לאוצר.

מיקי לוי: זה חונה באוצר.

מיקי לוי: 100 מיליון שקל זה לא שקל.

מיקי לוי: זה הרבה כסף עבור המגזר השלישי.

מיקי לוי: אני מבקש, אדוני, גם את כובד משקלך בכל פעם שהאוצר מגיע הנה.

מיקי לוי: הוצאתי גם מכתב לשר האוצר שבו אני מבקש.

מיקי לוי: הכספים האלה הם מעל לוויכוח פוליטי.

מיקי לוי: בבקשה להעביר את הכסף לעמותות השונות.

משה גפני: אתמול אמר לי העוזר שלו שהוא כן חתם על זה, שהוא העביר את זה.

מיקי לוי: שר המשפטים חתם.

משה גפני: שר האוצר.

משה גפני: אני אבדוק את זה.

משה גפני: חבר הכנסת טיבי, בבקשה.

אחמד טיבי: אני מרגיש מאוד לא נוח לאחרונה, כשאני חוזר על מה שאני אומר.

אחמד טיבי: אבל, הגיעו מים עד נפש.

אחמד טיבי: האחריות היא שלך.

אחמד טיבי: אני לא רוצה לתקוף את אגף התקציבים, כי הם מבלפים אותנו פעם אחר פעם.

אחמד טיבי: סיכמנו על 7 מיליון שקל, תוספת של 4 לסעיף של ה-3.

אחמד טיבי: הדבר סוכם והוסרו ההסתייגויות.

אחמד טיבי: זה עבר בהסתייגות.

אחמד טיבי: עבר.

משה גפני: ההסתייגות בוטלה.

אחמד טיבי: בוטלה בגלל שהיה סיכום.

אחמד טיבי: לפני שבועיים, כאשר אמרו לנו בהשכלה גבוהה שזה לא עבר, דיברתי עם גרדוס, דיברתי עם הרפרנטית, אתה דיברת, אמרו: הכול בסדר.

אחמד טיבי: אתמול אמרו לנו בהשכלה הגבוהה: כלום.

אחמד טיבי: תגיד, ועדת הכספים היא מריונטה?

אחמד טיבי: אפשר להבטיח ולקבל החלטות ולא לקיים?

אחמד טיבי: זאת אחריות שלך כיושב-ראש ועדת הכספים.

משה גפני: נכון.

אחמד טיבי: וקיבלנו עוד החלטה על 5 מיליון שקל לתאונות עבודה.

אחמד טיבי: יש הבטחה של השר.

אחמד טיבי: מה זה הדבר הזה?

אחמד טיבי: אני עבדתי מול אמיר לוי, ראש אגף תקציבים.

אחמד טיבי: כל מילה שלו הייתה מתקיימת.

אחמד טיבי: כל הבטחה.

אחמד טיבי: עבדתי מול שאול מרידור – כל הבטחה שלו, אחרי שהיינו רבים והיה קשה להגיע לסיכומים, אבל כשמגיעים לסיכומים, הם מתקיימים.

אחמד טיבי: פה יש הבטחה של שר, של עוזר השר, אמיר, של רדוס, של הרפרנטית, של האימא של הרפרנטית, של יושב-ראש ועדת הכספים, שלך באופן אישי, של העוזר שלך שמדבר איתם.

אחמד טיבי: מה זה?

אחמד טיבי: די לבלף.

אחמד טיבי: ככה לא הייתם נוהגים בסיכומים של החריגים איתכם.

אחמד טיבי: הייתם מייד, מייד הייתם מקיימים.

משה גפני: אל תיסחף, אל תיסחף.

אחמד טיבי: כי לגפני יש כלי ללחוץ עליכם.

אחמד טיבי: לא הייתם עושים את זה עם מתנחלים, כי סמוטריץ' היה גוער בכם.

שלמה קרעי: גם עם סיכומים של החינוך המיוחד במוכש"ר אנחנו מחכים, שנתיים.

אחמד טיבי: שלמה, היה כאן שר האוצר בעצמו, שהתחייב.

אחמד טיבי: בעצמו.

אחמד טיבי: והייתה כאן הצבעה; והייתה התחייבות אישית של גרדוס אליי ואל גפני שזה יעבור.

אנטאנס שחאדה: וההצבעה עברה בזכות ההצבעה שלנו, לאור ההתחייבות.

אחמד טיבי: בוודאי.

אחמד טיבי: כמה אפשר לבלף?

אחמד טיבי: כמה אפשר לזלזל?

אחמד טיבי: כולה 5 מיליון לתאונות עבודה.

אחמד טיבי: למה אנחנו מבקשים?

אחמד טיבי: כולה 4 מיליון למכוני מנהיגות של סטודנטים, ו-30 המיליון שהתחייבתם לנצרת עד לרגע זה לא עברו.

אחמד טיבי: לטבריה ולאילת כן עברו.

אחמד טיבי: מצאתם מכניזם, מצאתם אפשרות להעביר את זה מהר כי אילת קורסת, כי טבריה צריכה.

אחמד טיבי: מה, נצרת לא צריכה?

אחמד טיבי: סיכמנו פה על 30 מיליון, והייתה שאילתה ביום רביעי.

אחמד טיבי: אמרו: זה בדרך, יש הטבות.

משה גפני: יוגב, אתה יכול להתייחס?

משה גפני: אני מרגיש ממש מזופת עם העניין הזה.

משה גפני: אני לא הייתי בישיבה ההיא, ומי שניהל את הישיבה היה פינדרוס.

משה גפני: פינדרוס העביר הסתייגות שאתם לא רציתם.

משה גפני: אני לא הייתי, אבל ביקשו שהוא יבטל אותה.

משה גפני: היה סיכום על דברים ציבוריים.

משה גפני: אחרי זה היה ברור שאתם מעבירים את זה.

משה גפני: גם השר הבטיח.

יוגב גרדוס: אני יכול להתייחס.

יוגב גרדוס: לגבי ה-4 מיליון, חבר הכנסת טיבי יודע שהיו בעיות משפטיות קשות מאוד עם הכסף הזה.

יוגב גרדוס: הן נפתרו, הכסף עבר ב-17 לחודש.

משה גפני: איזה 4 מיליון?

אחמד טיבי: למכוני המנהיגות.

משה גפני: אז הכסף עבר?

משה גפני: לא הבנתי.

אחמד טיבי: משרד ההשכלה הודיע לנו אתמול שזה לא עבר.

יוגב גרדוס: הכסף הועבר מהאוצר ליעדו, אחרי פתרון של בעיות משפטיות מאוד קשות.

יוגב גרדוס: חבר הכנסת טיבי יודע שאנחנו עושים מאמצים בדברים האלה, כדי לקדם את הדברים כמה שאפשר, אבל יש פרוצדורה עם הכספים האלה.

יוגב גרדוס: הכסף עבר, האם הוא מבוצע?

יוגב גרדוס: זה כבר באחריות המועצה להשכלה גבוהה, כמו שאמר חבר הכסת טיבי.

יוגב גרדוס: אני לא אבקש ממנו לחזור בו מהצעקות ומהאמירות הקשות, אבל אנחנו עומדים בסיכום.

אחמד טיבי: משרד ההשכלה אומר: לא קיבלנו.

משה גפני: אני מקבל את הדברים שאומר חבר הכנסת טיבי, חוץ מדבר אחד, שכאשר החרדים מבקשים, הם מקבלים מייד.

אחמד טיבי: זה היה סעיף.

אחמד טיבי: מה לגבי 5 מיליון לתאונות עבודה, שסוכם עליהם עם אוסאמה סעדי פה בוועדה?

משה גפני: אתה יכול לענות עכשיו על מה שהוא מעלה?

יוגב גרדוס: אתה אומר שזה סיכום ישן מלפני כמה שנים?

אחמד טיבי: לא, לא.

אחמד טיבי: לפני חודשיים.

מיקי לוי: שר האוצר היה פה והבטיח לו.

משה גפני: אני לא הייתי, אבל כולם אומרים שהשר הבטיח.

אחמד טיבי: אתם לא יודעים על זה?

יוגב גרדוס: אני אבדוק, אני לא מכיר.

משה גפני: יוגב, אני מבקש לקבל תשובה.

אחמד טיבי: מה לגבי 30 מיליון לנצרת?

אחמד טיבי: אתה עמדת בראש הישיבה כשכץ ישב פה, במקומי, והתחייב.

משה גפני: יוגב, אתה יודע להגיד?

יוגב גרדוס: אני בודק.

אסי מסינג: זה המקום להזכיר את הנחיית היועץ בעניין של סיכומים פוליטיים-תקציביים, שצריכים להיות משוקפים.

אסי מסינג: הזכרתי אותם מספר פעמים בעבר.

אחמד טיבי: אני רוצה שיגידו: בסיכום פוליטי עם איקס.

אחמד טיבי: זאת לא בעיה בשבילנו, אבל זה לא סיכום פוליטי.

אחמד טיבי: זאת הצבעה על הסתייגות.

אסי מסינג: הוא אמור להיות משוקף.

אסי מסינג: אני מכיר את העניין של ה-4 מיליון כי הייתי בדיון הזה.

אחמד טיבי: ואתה התחייבת פה והקלטנו אותך.

אחמד טיבי: הוא התחייב.

משה גפני: רבותיי, אנשי משרד האוצר, אנחנו לא נרפה מהעניין הזה.

משה גפני: אני רוצה תשובות.

משה גפני: אני יוצא פה לא לעניין.

משה גפני: תודה רבה.

משה גפני: בצלאל סמוטריץ', בבקשה, הצעה לסדר.

בצלאל סמוטריץ': התלבטתי אם לצעוק גם כמו אחמד, אם זה גורם לזה שהם מקבלים תשובות.

בצלאל סמוטריץ': אני אדבר על שלושה נושאים ממש בקצרה.

בצלאל סמוטריץ': על נושא אחד דיברתי פה בדיון הקודם, ביום רביעי, סוגיה של מובטלי ינואר ופברואר שלא מקבלים מענק של עוד 2,000 שקלים, בגלל ארבעה ימים.

בצלאל סמוטריץ': קבעתם 100 ימים של אבטלה, ומובטלי ינואר-פברואר, בגלל תהליכים שהתנהלו כאן – לקח זמן עד שהכניסו אותם לתוך החבילה – קיבלו רק 96 ימים.

בצלאל סמוטריץ': נדמה לי שלהוציא אותם החוצה בגלל ארבעה ימים?

בצלאל סמוטריץ': אני מדבר על גילאי 65 פלוס, שהוחלט שהם מקבלים עוד 2,000 שקלים.

בצלאל סמוטריץ': אני חושב שמן הראוי לאפשר גם להם לקבל את המענק.

בצלאל סמוטריץ': שנית, כמה פניות שקיבלתי ודיברתי מול אנשי המסים.

בצלאל סמוטריץ': הארכת מועדים להגשת הבקשה למענקי חזרה מחל"ת.

בצלאל סמוטריץ': אתם קבעתם את ה-1 באוקטובר, ואנשים שהגישו שלושה-ארבעה ימים אחר כך ולא יכולים לקבל, הגיעו עד בית הדין.

ינון אזולאי: זה עידוד תעסוקה?

בצלאל סמוטריץ': כן.

ינון אזולאי: בשבוע שעבר הארכנו את זה פה.

בצלאל סמוטריץ': זאת אומרת, החוק אמור להאריך את זה עד מתי?

ינון אזולאי: עד סוף השנה.

בצלאל סמוטריץ': מצוין.

בצלאל סמוטריץ': אם כך, הנושא האחרון הוא קריסת האתר של שירות התעסוקה.

בצלאל סמוטריץ': בשבוע שעבר ביקש שירות התעסוקה מכל המובטלים לעדכן מחדש את פרטיהם תוך חמישה ימים.

בצלאל סמוטריץ': לא ברור למה, אבל העובדה היא שהאתר קרס.

בצלאל סמוטריץ': אני בעצמי עשיתי ניסיונות ביום רביעי, ביום חמישי, ביום שישי, אתמול והבוקר, ואי-אפשר להיכנס לאתר.

בצלאל סמוטריץ': האתר קרס.

בצלאל סמוטריץ': ההודעה שקיבלו כל המובטלים, היא שמי שלא יעדכן את הפרטים עד יום חמישי, לא יהיה זכאי לדמי אבטלה.

בצלאל סמוטריץ': אני קיבלתי פניות בשבוע שעבר, וניסיתי בעצמי, כולל הבוקר.

בצלאל סמוטריץ': האתר קרס, ואני רוצה שמישהו ייתן לזה התייחסות, כדי שיהיה ברור שאנשים לא יפסידו את הזכאות שלהם מכיוון שהאתר של שירות התעסוקה לא עובד.

בצלאל סמוטריץ': אגב, זה הגיוני שהוא קרס כי אם פתאום 800,00-700,000 אנשים צריכים להיכנס ולעדכן פרטים, הוא לא עומד בעומס.

משה גפני: תודה רבה.

משה גפני: ינון, בבקשה.

ינון אזולאי: הרב גפני, לגבי ה-100 מיליון, הערות לציבור עדיין לא פורסמו נכון להבוקר.

ינון אזולאי: בשיחה עם טמיר, הוא אומר שהוא ישתדל שזה יהיה היום.

ינון אזולאי: הבעיה היא, שכל יום שעובר זה מאוחר מדי, ו-100 מיליון הם לעמותות, לאלה שמטפלים באנשים הכי חלשים במדינת ישראל.

בצלאל סמוטריץ': צריך להזכיר שהחוק קבע 30 יום, הם כבר עברו לפני חודשיים, ואנחנו גמרנו את כל הסיכומים עם אגף תקציבים, חשכ"ל וכולי בזמן, לפני כחודש וחצי.

ינון אזולאי: ב-29.7 עברה פה החלטה שאומרת שתוך 30 יום - - -

בצלאל סמוטריץ': צריך להגיד לחנן, שעד שהוא מקפיד על החוקים עם השוויון והקריטריונים, החוק קובע שתוך 30 יום צריך לפרסם מבחנים.

בצלאל סמוטריץ': גם זה חוק וגם עליו צריך להקפיד.

משה גפני: רבותיי.

ינון אזולאי: אחמד, תדע לך שגם אנחנו, החרדים, לא מקבלים מה שאנחנו רוצים, והדוגמה היא צהרונים של החרדים.

משה גפני: הצהרונים זה לא החרדים.

ינון אזולאי: זה בעיקר שם.

אחמד טיבי: אני מדבר על סיכומים.

ינון אזולאי: הדבר הנוסף זה המוכש"ר, שיש בו גם חרדים, גם ערבים וגם מהציבור הכללי.

ינון אזולאי: פשוט מזלזלים בנו, בכולנו, בכל הוועדה.

ינון אזולאי: אל תסתכל עליך כעל לא יהודי – על כל הוועדה הזאת מצפצפים.

ינון אזולאי: זאת הבעיה הכי גדולה שלנו.

ינון אזולאי: אנחנו יושבים כאן, ובאוצר מצפצפים עלינו.

ינון אזולאי: עוברות פה החלטות, ולא מיישמים אותן.

ינון אזולאי: לכן אנחנו זועקים, כי אנחנו זועקים לא בשביל עצמנו, אלא בשביל הציבור.

ינון אזולאי: דבר אחרון, הייתי בסיור בבית חולים שערי צדק, בהמשך לדיוני הוועדה שאתה מקיים, אופיר.

ינון אזולאי: הגירעונות שם – כבר אמרנו כמה פעמים שצריך להגיע לאיזשהו פתרון, אבל יש דבר הזוי.

ינון אזולאי: יש סכום מסוים בשנה, שכל בית חולים יכול לתקצב את בדיקות ה-MRI, וכל מה שהם עוברים מעבר לזה, לא מתקצבים אותם, וזה על חשבונם.

ינון אזולאי: לדוגמה, אם היו 100 מיליון והם הגיעו ל110 מיליון, לא מתקצבים אותם ונותנים להם עונש של 70%, כלומר האוצר קונס אותם.

ינון אזולאי: זה היסטורי ושנים זה שם.

ינון אזולאי: אני לא חושב שזה צריך להיות, וגם במצב כזה, לתת להם דבר כזה כשאנחנו יודעים שה-MRI יותר נצרך עכשיו?

ינון אזולאי: אני חושב שהגיע הזמן לשנות את זה.

ינון אזולאי: תעשו חשבון בעניין הזה.

אופיר כץ: ביום רביעי יתקיים דיון על מכשירי ה-MRI וה-PET-CT.

ינון אזולאי: אני איתך בכל מקרה.

משה גפני: רבותיי, יש לנו דיון ארוך.

משה גפני: הילה, בבקשה.

הילה שי וזאן: אני אדבר בקצרה על שני נושאים.

הילה שי וזאן: נושא אחד אני מעלה פה בקביעות.

הילה שי וזאן: דיבר חברי מיקי על 100 מיליון של התמיכות.

הילה שי וזאן: צר לי לומר, שגם המקדמות שאישרנו פה בוועדה, העלאה מ-70 ל-100, ההעברות לא מתבצעות; המשרדים לא מכנסים ועדות תמיכה.

הילה שי וזאן: בפועל, לרוב העמותות האלה אין שום תזרים אחר פרט לממשלתי.

הילה שי וזאן: לצערי, מכיוון שהתשלום לעמותות האלה לא באחריות המשרד, מי שיש לו מנופי לחץ –מקבל; מי שלא – לא.

הילה שי וזאן: אני רוצה להזכיר חלק מהמשרדים, תקף לאתמול, ה-29.11.

הילה שי וזאן: משרד החינוך העבירו רק 38%; הרווחה – 31%; החקלאות – 16%; משרד ראש הממשלה – 30% תמיכות.

הילה שי וזאן: זאת הזיה.

הילה שי וזאן: התווכחנו מול האוצר, מול החשב הכללי, שהסכים להעלות מ-70 ל-100, ומשרדי הממשלה לא מכנסים את ועדות התמיכה.

הילה שי וזאן: הייתי בעמותת פתחון לב לפני שבוע, ושם הציגו לי מה הם צריכים.

הילה שי וזאן: הוא אמר לי: עוד לא קיבלנו את התמיכה שלנו לקמחא דפסחא.

הילה שי וזאן: אמרתי לו: אתה טועה, אתה מתכוון למענק חגים.

הילה שי וזאן: הוא אומר לי: איזה חגים?

הילה שי וזאן: אם אני אקבל לחגים זה כאילו שזכיתי בלוטו.

הילה שי וזאן: עוד לא קיבלתי את התמיכה שלי לפסח.

הילה שי וזאן: עמותות קורסות, ומשרד האוצר אומר: גם ככה אנחנו רגילים לתת רק בסוף השנה.

הילה שי וזאן: העמותות האלה לא יכולות לחכות.

הילה שי וזאן: אנחנו ממילא בסוף השנה, וצריך להעביר את התמיכות האלה חודש בחודשו.

הילה שי וזאן: צריך לדאוג שגם בשנה שעברה לא תקרה אותה טעות.

הילה שי וזאן: אני מבקשת לכנס את ועדות התמיכה, ולהעביר את התמיכות לעמותות עכשיו.

הילה שי וזאן: נושא אחרון בקצרה.

הילה שי וזאן: ענף המסעדנות, שעדיין לא חזר לפעילות, יצטרך לחזור בסופו של יום.

הילה שי וזאן: אני אומרת פה ובכל מקום, צריך לזכור שהענף הזה הוא לא כמו כל הענפים.

הילה שי וזאן: כשחנות נעליים צריכה לחזור לתפקוד, היא תנקה קצת את האבק ותחזור.

הילה שי וזאן: ענף המסעדנות דורש הכשרות, דורש קניית מלאי.

הילה שי וזאן: אני מבקשת ממשרד האוצר לתת את הדעת ספציפית לענף הזה.

הילה שי וזאן: אני מבינה מהשטח, ממסעדנים, שלא רק לא בנו להם חזרה מאורגנת ומתאימה לפעילות – אנחנו מקווים שזה יקרה בקרוב.

הילה שי וזאן: לא רק זה לא קרה, אלא גילו ברשות המסים שהפיצוי היה גבוה מדי להם ולאולמות, ורוצים לשנות את הפיצוי שהם כבר מקבלים.

הילה שי וזאן: דרושה הסתכלות מיוחדת על ענף המסעדנות.

הילה שי וזאן: הוא קורס בעודנו מדברים.

הילה שי וזאן: אתם רואים את המספרים, בבקשה, תנו את הדעת על זה.

משה גפני: את מסתכלת עליהם כאילו הם אחראים לזה.

משה גפני: הם לא אחראים לזה.

הילה שי וזאן: הם הנציגים שנמצאים כאן כרגע.

משה גפני: אני איתך בעניין הזה, אבל אלה לא הם.

הילה שי וזאן: הם נציגי משרד האוצר.

משה גפני: הם באו למשהו אחר, ולא על זה.

משה גפני: זה צריך להיות בוועדות אחרות.

משה גפני: תודה, חבר הכנסת שחאדה.

אנטאנס שחאדה: בוקר טוב, אדוני היושב-ראש, הצעקה של חבר הכנסת טיבי היא מהלב, כי אנחנו כבר רגילים להזנחה של צרכי החברה הערבית.

אנטאנס שחאדה: שוב יש עכשיו עליהום על האוכלוסייה הערבית, כשאומרים שכמעט 50% מהנדבקים החדשים הם מקרב האוכלוסייה הערבית.

אנטאנס שחאדה: הפרויקטור מתעלם מהדרישות - - -

משה גפני: לא נורא, אל תתלונן.

משה גפני: אתם הידיעה הרביעית בחדשות.

אנטאנס שחאדה: במקום השני.

משה גפני: << יור >> בידיעה הרביעית.

משה גפני: כשאנחנו היינו עם עלייה גבוהה בתחלואה, כל החדשות היו על זה.

אנטאנס שחאדה: אנחנו לא נתחרה.

אנטאנס שחאדה: כבר לפני שלושה חודשים שלחנו מכתב עם דרישות, עם תקציב לטיפול בבעיות הכלכליות ביישובים הערביים.

אנטאנס שחאדה: אנשים לא יוצאים לעבודה, מונעים מהם לצאת לעבודה כי אין פתרון, ולא נותנים להם מענה.

אנטאנס שחאדה: לא נותנים להם פיצויים, לא דמי אבטלה ולא חל"ת.

אנטאנס שחאדה: גם הרשויות המקומיות הערביות קורסות.

אנטאנס שחאדה: אין מענה כלכלי ואין טיפול רציני.

אנטאנס שחאדה: נצרת הייתה צריכה לפני שלושה חודשים 30 מיליון, והיום היא צריכה לפחות 100 מיליון.

אנטאנס שחאדה: ההזנחה וההתעלמות הזאת יגבירו את התפשטות המגפה, ואי אפשר לפתור את זה.

אנטאנס שחאדה: רק בעזרת טיפול יסודי והתייחסות נאותה לצרכים ולייחודיות של החברה הערבית, אפשר יהיה לטפל בזה.

אנטאנס שחאדה: אחרת, המצב לא ישתפר.

משה גפני: תודה.

משה גפני: שלמה, בקצרה.

שלמה קרעי: הידיעה שהבאתי בשעתו לגבי עסקים חדשים שנפתחו מאז תחילת משבר הקורונה.

שלמה קרעי: מצד אחד, אנחנו רוצים להניע את גלגלי המשק, ואנשים שפתחו עסקים כשהיה נראה שיצאנו מהמשבר ביוני-יולי-אוגוסט, נסגרו שוב עם הסגר השני.

שלמה קרעי: הם לא מקבלים שום פיצוי, הם לא מקבלים שום סיוע.

שלמה קרעי: הם אפילו משלמים דמי ביטוח לאומי על התקופה שבה העסקים סגורים, כתוצאה ממצב הקורונה.

שלמה קרעי: אני חושב שצריך לתת את הדעת על אותם עסקים שנפתחו בתשעת החודשים האחרונים.

שלמה קרעי: הסוגיה השנייה שהעלית כבר, אדוני יושב-הראש, היא הסוגיה של המוכש"ר.

שלמה קרעי: אנחנו נאבקים פה כבר הרבה זמן גם על החינוך המיוחד במוכש"ר, גם על שעות התמרוץ והטיפוח, שהן בעצם הבסיס - - -

משה גפני: על זה יש דיון אחרי זה.

שלמה קרעי: כן, יש דיון ואני מעלה את זה.

משה גפני: לגבי הנושא של המוכש"ר, היה פה מזרחי ממשרד החינוך בשבוע שעבר, ואמר שהאוצר העביר את הכסף כפי שהם אמרו כאן.

משה גפני: הוא אמר שהם טיפלו בעניין הזה, ואני מקווה שזה אכן נכון.

שלמה קרעי: אני מדבר על 20 מיליון של שנה שעברה.

משה גפני: לא, 80.

משה גפני: הנושא הזה מתקדם.

משה גפני: הנושא של תמרוץ וטיפוח לא מתקדם, והוא נמצא על סדר-היום.

משה גפני: בשעה 12:00 נקיים דיון בעניין הזה.

משה גפני: רבותיי, אנחנו נמצאים במצב כזה, שנתנו עליו את הדעת, אבל לא התקדמנו בו.

משה גפני: אם נלך אחורה, כבר ב-2015 לא היה תקציב במשך שמונה חודשים.

משה גפני: קיימנו על זה כמה דיונים.

משה גפני: אז נתנו 1 חלקי 12, ובעצם השלטון עבר לידי החשב הכללי.

משה גפני: דיברנו על זה, היו לנו כמה ישיבות בנושא.

משה גפני: רצינו לשנות את זה, ובסופו של דבר, בממשלה אמרו שיבדקו.

משה גפני: הנושא נסחב במשך שמונה חודשים.

משה גפני: הייתה פה מיכל עבאדי, בהיותה החשבת הכללית, וגם היא אמרה שצריך לעשות משהו בעניין הזה.

משה גפני: אנחנו עומדים כבר חודשים ארוכים במצב שבו אין תקציב.

משה גפני: אני לא נכנס לשאלה למה אין תקציב.

משה גפני: אני לא הולך להאשים צד אחד או צד אחר.

משה גפני: אני לא רוצה להיכנס לעניין הזה.

משה גפני: אנחנו ועדת כספים ובעניין הזה אנחנו צריכים להתנהג במקצועיות.

משה גפני: המציאות היא שאם לא יהיה תקציב עד ה-23 בדצמבר, הולכים לבחירות.

משה גפני: בכל אופן, יש סנקציה.

משה גפני: אם לא מאשרים תקציב, הולכים לבחירות.

משה גפני: זה יכול להיות עכשיו וזה יכול להיות גם על תקציב 2021.

משה גפני: אנחנו חייבים שיהיה תקציב, אבל המצב כרגע הוא שאין לנו בסיס, אין לנו דבר שאנחנו יכולים להתמודד איתו, אלא אם אנחנו נתונים לחסדיו של החשב הכללי.

משה גפני: מה שקרה הוא שכתוצאה מזה, הגיע תקציב של 411 מיליארד שקל.

משה גפני: הממשלה קובעת והכנסת יכולה לאשר או לא לאשר.

משה גפני: הרי אנחנו בעניין, ודברים שהיה צריך לשלם בכל מקרה, נכנסו לתוך המערכת הזאת.

משה גפני: לנו חשוב לדעת מה אתם אומרים, נציגי הממשלה, בעניין הזה, ואחרי זה נאמר גם אנחנו את דעתנו.

משה גפני: שגית, את רוצה להוסיף משהו?

שגית אפיק: לא.

משה גפני: האם 411 מיליארד שקלים שהבאתם לכאן הם כדי להביא לאישור הממשלה?

משה גפני: כדי להביא לאישור הכנסת?

משה גפני: ואיך ביצעתם את זה?

שגית אפיק: איך עובד היישום של 411 מיליארד, מאז תיקון 50.

שגית אפיק: המנגנון שנקבע בתיקון 50 שונה, אם אני אחדד את מה שאמרת, מכל שנה אחרת, שבה החשב הכללי ניהל את התקציב לפי 1 חלקי 12, בהיעדר תקציב.

שגית אפיק: במקרה הזה, לצד הארכת המועדים שנעשתה משנת 2009 ואילך, כמעט בכל שנה שבה לא היו בחירות.

שגית אפיק: הפעם, לצד הארכת המועדים, הוועדה ביחד איתכם ביקשה להוסיף איזשהו מנגנון עדכון לסכומים.

שגית אפיק: בסופו של דבר זה נקבע בהוראת שעה, באמצעות סכום במקום מנגנון, על מנת לאפשר גם לכם ואולי גם לכנסת, לבחון איזשהו תיקון קבוע בעניין הזה.

שגית אפיק: השאלה היא איך זה עובד?

שגית אפיק: למעשה, יצרנו איזשהו מודל חדש, והשאלה היא איך אתם מיישמים אותו?

שלמה קרעי: מה יהיה ה-1 חלקי 12 של 2021?

שגית אפיק: זה מאוד ברור.

שגית אפיק: אם לא יעבור תקציב 2020, ה-1 חלקי 12 בחקיקה הנוכחית של 2021 יהיה בהתאם לתקציב האחרון שאושר כאן, וזהו תקציב 2019.

שגית אפיק: זה לא יהיה לפי הקופסאות של הקורונה ולא לפי התוספת.

אוסאמה סעדי: זה יהיה רק על הבסיס של 2019 ובלי כל התוספות?

שגית אפיק: זה החוק.

משה גפני: אנחנו ביקשנו שתהיה תוספת, בגלל שברור לגמרי שמה שהיה נכון לפני שנתיים, לא נכון היום בכל תחום.

שגית אפיק: אנחנו ביקשנו שיהיה מנגנון.

שגית אפיק: בסופו של דבר, יחד איתכם התפשרנו על תוספת, מכיוון שהיה קשה באותו ערב לקבל החלטה על מנגנון, בוודאי לא מנגנון קבוע.

שגית אפיק: למרות שהוועדה קיימה מספר דיונים בעבר, כמו שאמר היושב-ראש, בנושא הזה.

שגית אפיק: במצב של 1 חלקי 12 יש מספר בעיות – גם הבעיה הפיקוחית של הממשלה ושל הכנסת על התקציב שמנוהל על ידי החשב הכללי, וגם הבעיה הכלכלית, כאשר גופים רבים לא זכאים לתקציב.

שגית אפיק: מנגנון העדכון של המדד הוא מנגנון נמוך יותר מהמנגנון של טייס אוטומטי.

שגית אפיק: בסופו של דבר נקבע איזשהו סכום, הבאתם לכאן תוכנית מפורטת שהוועדה אישרה בהתאם לסדרי העדיפויות של הממשלה, והשאלה היא איך אתם עובדים מאז.

שגית אפיק: איך זה עובד מבחינתכם?

שגית אפיק: מה הלקחים שהפקתם מהעניין הזה?

שגית אפיק: איך לדעתכם יהיה נכון להתקדם?

יוגב גרדוס: מכיוון שהנושא עומד לפתחו של בג"ץ - - -

משה גפני: לא, לא.

משה גפני: יוגב, רק שנייה, אני אתן לך להגיד כל מה שאתה רוצה.

משה גפני: אם שמת לב, לא הזכרתי את המילה בג"ץ.

משה גפני: הייתי יכול להגיד שיש צו על תנאי ולכן צריך לקיים דיון.

משה גפני: לא על זה אני מדבר.

יוגב גרדוס: כשיועץ משפטי מדבר במשך חמש דקות רצוף, אני יודע שיש פה - - -

משה גפני: היא לא הזכירה.

שגית אפיק: לא שאלתי בכלל את השאלה המשפטית.

יוגב גרדוס: אני רוצה רק לדייק.

משה גפני: בבקשה, תגיד מה שאתה רוצה.

משה גפני: אותנו מעניין הפיקוח על עבודת הממשלה, הנושא של התקציב.

משה גפני: אנחנו חושבים שצריך לשנות את זה, ודיברנו על זה הרבה פעמים קודם.

משה גפני: לצערי, זה לא קרה.

יוגב גרדוס: חשוב לדייק בדברים.

יוגב גרדוס: אני אגיד שני משפטים כלליים.

יוגב גרדוס: האחד, שום דבר לא יכול להחליף תקציב, בסופו של דבר.

יוגב גרדוס: לא משנה איזה מנגנונים תאשרו, שהם מטפלים בבעיות כאלה ואחרות.

יוגב גרדוס: תמיד ייווצרו עוד בעיות בירוקרטיות, כי תקציב המדינה זה דרך המלך, והוא צריך להיות מאושר בשלוש קריאות כמו שצריך, מוקדם ככל הניתן.

יוגב גרדוס: דבר שני, התיקון עובד בצורה טובה.

יוגב גרדוס: זאת אומרת שהוא פתר הרבה בעיות, שאתם הצפתם וכולנו יחד נתקלנו בהן במהלך השנה.

יוגב גרדוס: אני חוזר למשפט הראשון, הוא עדיין לא מושלם, וצריך לאשר את תקציב המדינה לשנת 2020 מוקדם ככל האפשר.

יוגב גרדוס: אנחנו גם מתכוונים להגיש את תקציב 2020 לאישור הממשלה ממש בימים הקרובים, והוא למעשה אשרור של מה שאתם אישרתם פה.

יוגב גרדוס: לאחר מכן, הוא יבוא לאישור הכנסת.

משה גפני: עברתם על החוק.

משה גפני: זה היה צריך להיות מונח כאן.

שגית אפיק: ב-9 בנובמבר זה היה צריך להיות כאן.

יוגב גרדוס: אלה רק משפטי פתיחה, ואחר כך אפשר להיכנס לעומק.

משה גפני: שלחתי מכתב לשר האוצר, והלשכה המשפטית – שגית – דיברה עם היועץ המשפטי.

יוגב גרדוס: אנחנו רואים חשיבות עליונה לאשר את תקציב המדינה לשנת 2020 בצורה פורמלית, כמה שיותר מוקדם.

יוגב גרדוס: את העבודה המקצועית על תקציב 2020 סיימנו.

שגית אפיק: תקציב 2020 היה צריך להיות מונח ב-9 בנובמבר.

שגית אפיק: תקציב 2021 היה צריך להיות מונח ב-2 בנובמבר.

שגית אפיק: אף הצעת חוק כזו לא הונחה, לא זו ולא זו.

יוגב גרדוס: נכון.

יוגב גרדוס: כמו שאמרתי, אנחנו מתכוונים להגיש לאישור הממשלה בימים הקרובים את התקציב, ומקווים שהממשלה תאשר מיידית ובהקדם את ההצעה, ואז היא תוכל להיות מוגשת לכנסת.

יוגב גרדוס: כמובן שלכנסת יהיה פרק זמן מאוד קצר לדון בהצעה.

ינון אזולאי: למה?

ינון אזולאי: החוק נותן לנו 45 יום.

יוגב גרדוס: ההצעה תתבסס, רובה ככולה, על מה שכבר אישרתם פה.

יוגב גרדוס: לכן ציינו גם כשהעברנו את התוכנית המפורטת, שהיא בסיס לאישור התקציב ל-2020.

יוגב גרדוס: לכן אני חושב שיש חשיבות עליונה לזה שכבר עשינו את הדיון, התקציב כבר מוצג לציבור ברובו.

יוגב גרדוס: יהיו שינויים פה ושם, בהתאם לנסיבות שיתרחשו בחודשיים האחרונים, אבל הם לא יהיו שינויים מז'וריים.

יוגב גרדוס: הדבר הזה, כמו שאמרה היועצת המשפטית וכמו שאתה אמרת, היושב-ראש, צריך להסתיים עד ה-23 בדצמבר בשלוש קריאות.

יוגב גרדוס: זה לגבי 2020.

ינון אזולאי: אני לא מבין.

ינון אזולאי: אתה אומר שהתקציב ל-2020 צריך להסתיים עד ה-23 בדצמבר בשלוש קריאות.

ינון אזולאי: יש לנו מינימום של 45 יום.

ינון אזולאי: איך אנחנו מסיימים את זה עד ה-23 בדצמבר?

משה גפני: ינון, זה דיון משפטי.

שגית אפיק: זה לא דיון משפטי; זה דיון מעשי.

ינון אזולאי: אנחנו חוקקנו חוק, הוא לא קוים ואנחנו צריכים לדעת פעם אחת ולתמיד מה אנחנו עושים.

משה גפני: הוא נותן לך תשובה.

ינון אזולאי: איזו תשובה?

ינון אזולאי: שתוך 10 ימים או 20 יום צריכים להביא אותו?

יוגב גרדוס: עשינו פה חלק מהדיונים.

ינון אזולאי: אמרת שהמינימום הוא 45 יום.

יוגב גרדוס: פרק הזמן שיעמוד לרשות הכנסת הוא שבועיים.

יוגב גרדוס: כולנו יודעים לעשות את המתמטיקה, והוא לא יעמוד על 45 ימים.

יוגב גרדוס: צר לי על הדבר הזה, אבל זאת המציאות.

יוגב גרדוס: אנחנו נבוא בדברים עם הכנסת, כשנשלח את ההצעה לממשלה, לגבי השאלה איך יעבוד הדיון בכנסת על תקציב 2020.

יוגב גרדוס: כמו שאתם מבינים, יש פה תאריך קשיח.

משה גפני: זה לא יבוא עם חוק הסדרים.

שגית אפיק: לא, ברור.

יוגב גרדוס: עבור תקציב 2020 זה לא ריאלי.

משה גפני: << יור >> אנחנו לא נוכל להעביר חוק הסדרים.

שגית אפיק: גם לגבי תקציב 2021 זה נעשה מאוד צפוף, להביא חוק הסדרים יחד עם חוק תקציב בלוחות הזמנים שיש.

יוגב גרדוס: יהיו תיקוני חקיקה שהם מחויבי המציאות שקשורים לטכניקה של התקציב.

יוגב גרדוס: הם יידרשו במקביל לאישור הזה, וכמובן שנדון איתכם על משך הזמן.

אוסאמה סעדי: מתי נעשה את זה?

יוגב גרדוס: תתכונן לחודש ארוך.

אוסאמה סעדי: אנחנו תמיד מוכנים.

ינון אזולאי: אני לא הולך לעבוד בשבת.

ינון אזולאי: אוסאמה, אתה יכול לעבוד בשבת.

משה גפני: רבותיי, רק דקה.

משה גפני: אני רוצה לשמוע את משרד המשפטים.

משה גפני: מאיר, אתה יכול להשכיל אותנו במציאות שאנחנו חיים בה היום?

משה גפני: ראיתי שהיועץ המשפטי לממשלה הוציא הודעה ובה הוא דורש שיגישו כמה שיותר מהר את תקציב 2021.

משה גפני: פנינו אליו לפני זמן, ואני פניתי גם לשר.

משה גפני: אתה יכול להגיד לי איך המדינה מתנהלת מבחינתכם?

מאיר לוין: מר גפני, התייחסת לאופן שבו המדינה כרגע פועלת במסגרת תקציב המשכי.

מאיר לוין: אני אזכיר את אותו לילה באוגוסט, שבו המנגנון הזה אושר כאן בכנסת.

מאיר לוין: הצפנו בפניכם את הדבר הפשוט, שדרך המלך היא להתמודד עם הקשיים שמציע תקציב המשכי באמצעות חקיקת חוק תקציב כדת וכדין, או לפחות תקציב ביניים.

מאיר לוין: זאת אפשרות שעלתה באותו לילה.

מאיר לוין: הוועדה המכובדת הזאת, שישבה כרשות מכוננת, למעשה, בחרה ללכת בדרך אחרת, בדרך של תקציב המשכי – הארכה של התקציב ההמשכי והגדלה של סכום הכסף.

ינון אזולאי: במקום איזה תקציב?

מאיר לוין: במקום לחוקק חוק תקציב רגיל.

שגית אפיק: זה לא שהובאה בפני הוועדה הצעת חוק תקציב ל-2020 באוגוסט.

ינון אזולאי: זה מה שהביאו לנו, וזה מה שעשינו.

מאיר לוין: אני אומר שהייתה אפשרות תיאורטית.

ינון אזולאי: את זה היית צריך להגיד בישיבת ממשלה, לא בישיבת ועדת כספים.

שגית אפיק: הייתה אפשרות תיאורטית שהממשלה לא יישמה אותה באותו לילה באוגוסט.

משה גפני: רבותיי, די.

משה גפני: אני מבקש לאפשר לו.

משה גפני: בבקשה, מאיר.

מאיר לוין: כשמחוקקים את התקציב ההמשכי המורחב, הקושי גם בתקופה וגם בהיקף, הוא שבסוף זה מצמצם את שיקול הדעת העתידי של הכנסת כרשות מחוקקת.

מאיר לוין: כשמגיע אחר כך חוק תקציב, כשלמעשה כל השנה כבר נקבעת, מרחב שיקול הדעת של הכנסת כרשות מחוקקת מאוד מצומצם.

משה גפני: אתם אישרתם את זה במשרד המשפטים?

מאיר לוין: רגע, רגע.

מאיר לוין: בשל הקשיים הללו באמת הצגנו בדיון שהתקיים כאן בקרה של הכנסת, כדי לתת מענה לפחות לחלק מהכשלים האלה, בין אם באמצעות פיקוח ואישור מסוים של ועדת הכספים לתוכנית המצורפת, ובין אם הכפפה של כל הסכום למגבלות של התקציב ההמשכי.

מאיר לוין: לא התפרקנו מהמגבלות של התקציב ההמשכי, ופועלים במסגרת התקציב ההמשכי.

מאיר לוין: הצענו, והכנסת גם אימצה, מנגנון בקרה על ההחלטה של הממשלה לגבי סדרי העדיפויות במסגרת התקציב ההמשכי, וגם בקרה של הוועדה.

מאיר לוין: צריך לומר, ואני חוזר ואומר את זה, שגם הכלים האלה שנקבעו, לא יכולים להוות תחליף הולם לתקציב שקובע סדרי עדיפויות, כפי שממשלה וכנסת נדרשות לעשות בשלוש קריאות.

מאיר לוין: לעניין ששאלת אותי, אני אצטט מכיוון שהנושא תלוי ועומד בבית המשפט.

מאיר לוין: אני יכול לומר מה שהמדינה מסרה לבית המשפט.

מאיר לוין: הקשיים שציינתי עכשיו, אי-אפשר להקל בהם ראש, אבל לטעמנו הם לא מקימים עילה להתערבות שיפוטית.

מאיר לוין: הוראת שעה היא אכן לא מתאימה לטיפול בחוקי יסוד, וזאת מוסכמה שמקובלת על כולנו, אבל העמדה שלנו הייתה כפי שהיא הוצגה לבית המשפט, שבנסיבות החריגות שנוצרו, לא היה מקום לקבוע תיקון קבוע ביחס להצמדת התקציב ההמשכי, בלי ליבון מקצועי ומעמיק.

מאיר לוין: אני אומר את זה גם בראייה צופה פני עתיד.

מאיר לוין: הסוגיה של מסגרת תקציב המשכי מחייבת מציאת איזונים עדינים ומתאימים.

מאיר לוין: מצד אחד, צריך לראות שהממשלה תוכל לספק את השירותים החיוניים בתקופת תקציב המשכי, אבל מצד שני צריך לשמור על ריסון, שיאפשר לכם, לכנסת, לנבחרי הציבור, לעצב ולקבוע את סדרי העדיפויות באמצעות חוק תקציב עתידי.

מאיר לוין: אם אנחנו מגיעים בסופו של דבר לאיזון שגוי עם תקציב המשכי, זה עלול לפגוע בעיקרון היסוד של סדרי העדיפויות של המדינה, שמעוצבים באמצעות חוק תקציב.

מאיר לוין: זאת העמדה שהצגנו בבית המשפט.

מאיר לוין: במילים אחרות, ואני אומר את זה גם בראייה צופה פני עתיד, תיקון קבוע של מסגרת תקציב המשכי, שיהפוך את התקציב ההמשכי לנוח מדי, גם בהיקף שלו וגם באופן ההפעלה שלו, עלול להפוך בישראל את התקציב ההמשכי להיות הכלל ואת התקציב הרגיל להיות חריג.

מאיר לוין: אני חושב שצריך להפיץ את זה מאוד בדיונים שיבואו.

בצלאל סמוטריץ': צודק מאוד.

מאיר לוין: הסוגיה הזאת מצויה לפתחו של בית המשפט העליון.

מאיר לוין: אנחנו נצטרך להגיש תשובה לצו על תנאי, ואני מציע לכולנו להיות קשובים להערות של בית המשפט, גם להערות שאנחנו השמענו כאן באותו דיון באותו לילה.

מאיר לוין: הקשיים לא מבוטלים, ובאיזונים ובנסיבות אחרות יכולים לייצר גם קשיים נוספים.

מאיר לוין: כמו שאמרתי, בתגובה שהגשנו, סברנו שבנסיבות של הימשכות תקציב המשכי, היעדר אפשרות לדון במנגנון העדכון המתאים במסגרת התקציב ההמשכי, וגם בהינתן מנגנוני הבקרה שבסופו של דבר כן נקבעו, לדעתנו אין הצדקה להתערבות שיפוטית בסמכות של הרשות המכוננת.

מאיר לוין: הערה אחרונה, הרב גפני, כמו שציינת, אתמול חזר והתריע היועץ המשפטי לממשלה בפני הממשלה, ולא בפעם הראשונה.

משה גפני: מה זה חזר והתריע?

משה גפני: זאת פעם ראשונה שהוא אמר את זה.

משה גפני: הוא לא אמר את זה קודם.

מאיר לוין: לא, זאת לא פעם ראשונה.

משה גפני: אני לא שמעתי.

משה גפני: יכול להיות שלא הקשבתי.

מאיר לוין: במסגרת הדיונים שנעשו בממשלה בחודשים האחרונים, אגב הצעות שונות שעלו גם במסגרת הערות היועץ, היועץ חזר והשמיע בפני הממשלה.

מאיר לוין: הוא ציין את הדבר המובן מאליו, שהמועדים פקעו, למעשה, וככל שאנחנו מתרחקים מהמועדים האלה, ככה הקשיים המשפטיים הולכים ונבנים.

מאיר לוין: הוא חזר אתמול וקרא לכל הגורמים המעורבים בעניין, לפעול במסגרת הסמכויות שלהם, כדי שאפשר יהיה לקדם דיון בממשלה על התקציב.

מאיר לוין: כמו שציינת, אנחנו כפקידים, יכולים להיערך ולהתריע, אבל לא לגבש הסכמות פוליטיות שנדרשות כדי לגבש הצעת חוק תקציב, ולהניח אותה בכנסת.

משה גפני: אם אני מסכם נכון את מה שאמרת עד עכשיו, יש שלושה אופנים:

משה גפני: אופן אחד זה להעביר תקציב; אופן שני זה תקציב המשכי; אופן שלישי זה מה שקרה עכשיו, שאישרנו 411 מיליארד שקל, דבר שהוא לא בסמכות החשב הכללי אלא בסמכות שלנו.

משה גפני: הממשלה אישרה את זה, הביאה את זה לכאן, אנחנו דנו בעניין הזה.

בצלאל סמוטריץ': זה יצור כלאיים.

בצלאל סמוטריץ': זה עדיין עובר בערוצים של החשב הכללי.

משה גפני: לא אמרתי טוב ורע.

משה גפני: אמרתי שאני מסכם.

בצלאל סמוטריץ': תיקנתי אותך עובדתית, וזה חשוב לבג"ץ.

בצלאל סמוטריץ': התיקון שעשינו, למרות שנורא רצינו, לא הפקיע את זה לחלוטין מהרציונל של תקציב המשכי, וגם לא מסמכותו של החשכ"ל.

שגית אפיק: כי זה תקציב המשכי.

בצלאל סמוטריץ': לא העברנו תקציב מדינה בשלוש קריאות.

משה גפני: בצלאל, רק שנייה.

משה גפני: בעצם הטוב ביותר זה תקציב רגיל; המציאות הפוליטית שאנחנו מצויים בה, הקורונה וכולי, היא שלא הגיעה לכאן תקציב.

משה גפני: אני מדבר מנקודת ראותה של ועדת הכספים.

משה גפני: יכול להיות תקציב המשכי, שזה דבר שאנחנו מאוד לא רוצים.

משה גפני: קיימנו דיונים בנושא תקציב המשכי, דיברנו על העניין הזה עם אגף התקציבים.

משה גפני: מה שקרה עכשיו היה משהו כלאיים – לא להגיד כלאיים בגלל שזה דבר לא יפה.

משה גפני: עשינו איזושהי מציאות שאנחנו מפקחים בכל זאת על עבודת החשב הכללי בתקציב ההמשכי.

משה גפני: הממשלה קיבלה החלטה, אישרה את התקציב הזה.

משה גפני: אנחנו אישרנו את זה לאחר דיונים שקיימנו פה.

משה גפני: אנחנו באים לפקח על עבודת הממשלה בעניין הזה.

משה גפני: זה לא הטוב ביותר; הטוב ביותר זה תקציב.

משה גפני: אבל במציאות שאנחנו נמצאים בה עכשיו – אחרת המדינה הייתה משתתקת.

משה גפני: היה מצב שבו דברים שהיה צריך לתת, שהיה צריך לשלם, שהיה צריך לעשות, כולל תקציב ביטחון שהיה בתוך ה-411 מיליארד, זאת מציאות שבה ההכרח לא יגונה.

משה גפני: זה היה בהתייעצות איתכם.

משה גפני: אני רוצה לדעת האם זה מה שאמרת עכשיו.

מאיר לוין: אמרתי שלא נעשה אידיאליזציה של המנגנון שנוצר, ורחוק מכך, כי הקשיים הם קשיים משמעותיים.

מאיר לוין: אבל כן, בנסיבות שנוצרו אז, באותו לילה, בנסיבות הפוליטיות, בהקשר של הקורונה, והעובדה שתקציב נמשך על פני שנה ארוכה ושלמה, חשבנו שהפתרון שגובש כאן, וכולל רכיב של פיקוח פרלמנטרי, עם כל הקשיים, לטעמנו הוא לא כזה שמצדיק התערבות שיפוטית.

מאיר לוין: אני חושב שזה היה נכון, אבל צריך לשים לב שזה היה נכון לשעתו, למשבר שהיינו בו ושאנחנו עדיין נמצאים בו.

מאיר לוין: שוב, הרעיון שאפשר יהיה לשכפל את זה הלאה למקרים נוספים, צריך יהיה להיות תחת בחינה מאוד משמעותית.

מאיר לוין: אי-אפשר להסיק מזה שעכשיו זאת השיטה.

מאיר לוין: זאת לא השיטה.

מאיר לוין: השיטה היא תקציב, וכל הפתרונות שהיו נכונים אולי לשעתם, או שלא הייתה אפשרות אחרת, צריך יהיה לשקול טוב מה הדרך קדימה.

מאיר לוין: אני אומר את זה שוב בהיבט של תקציב המשכי.

מאיר לוין: אנחנו נכנסים לתקציב המשכי בקונסטלציה כזאת או אחרת בשנה הבאה, וכמו שאמרתי, תקציב המשכי שהוא נוח מדי במובן זה שהוא - - -

משה גפני: אתה מדבר על ה-1 בינואר?

מאיר לוין: כן.

משה גפני: תקציב המשכי של מה?

מאיר לוין: כך או אחרת, בחודשים הראשונים של שנת 2021 אנחנו נהיה, כפי הנראה, בתקציב המשכי.

משה גפני: המשכי של מה?

שגית אפיק: אם יעבור תקציב 2020.

משה גפני: ואם לא יעבור?

שגית אפיק: יש שני מצבים: מצב שבו תקציב 2020 עובר עד ה-31 בדצמבר, אבל עדיין לא עובר תקציב 2021.

שגית אפיק: מתחילים את שנת 2021 בהיעדר תקציב מאושר ל-2021, אבל ה-1 חלקי 12 יהיה לפי תקציב 2020, שאושר.

שגית אפיק: אם לא יאושר תקציב ל-2020, הכנסת תתפזר ב-23 בדצמבר, וה-1 חלקי 12 יהיה בהתאם לתקציב 2019, שאושר.

שגית אפיק: לכן, צודקים נציגי הממשלה באומרם שאין תחליף לאישור תקציב.

שגית אפיק: מה שנעשה כאן נועד לפתור בעיה נקודתית.

שגית אפיק: אני כן חושבת שנדרש תיקון קבוע ביחס לעדכון המנגנון ושינוי הנוסחה – דיברנו על זה גם אז.

משה גפני: כולנו חושבים.

שגית אפיק: אני חושבת שזה תיקון קבוע חשוב מאוד, בלי קשר לאירוע שהיינו בו.

שגית אפיק: כן צריך לעשות על זה חשיבה לטווח הארוך וצריך לעשות את התיקון הזה.

שגית אפיק: ברור שאין תחליף לאישור תקציב, לא תקציב 2020 ולא תקציב 2021.

מאיר לוין: ההערה שלי ביחס לצורך שיעלה, כנראה, לתיקון קבוע של תקציב המשכי, הייתה מכוונת לכך שהתקציב ההמשכי לא יהיה נוח מדי.

מאיר לוין: התקציב ההמשכי היום יוצר סוג של מעין shut down, ועצם העובדה שקשה להתנהל בתוך תקציב המשכי, יוצרת תמריץ מובנה לחקיקה של תקציב רגיל.

מאיר לוין: אם אנחנו נאפשר תקציב המשכי שהוא נוח מדי, זאת אומרת שהוא יהיה מאוד דומה במתכונת שלו לתקציב הרגיל גם מבחינת ההיקף, גם מבחינת אופן ההתנהלות, התוצאה תהיה שזה יהפוך להיות בררת המחדל.

משה גפני: אנחנו לא רואים את התקציב ההמשכי כנוח; אנחנו רואים את התקציב ההמשכי כקשה מאוד.

משה גפני: תודה רבה, מאיר, נחזור אליך.

משה גפני: אסי מסינג, בבקשה.

אסי מסינג: אני רוצה להשלים מעבר לכל מה שנאמר.

אסי מסינג: שאלת שאלה איך העסק מתנהל כרגע, ותכף נדבר על התקציב ההמשכי, ככל שייכנס בתחילת שנת 2021, וההשלכות שלו.

משה גפני: אבל קודם נדבר על 2020.

אסי מסינג: אני מזכיר שתיקון לחוק היסוד שעבר, שאליו מאיר התייחס בהרחבה, קבע בסופו של דבר שכל מסגרת התקציב ההמשכי, הבסיס של 397 פלוס מדד, והתוספת של 11 מיליארד הנוספים, כולם יאושרו כתוכנית מפורטת על ידי הממשלה, ולאחר מכן על ידי ועדת הכספים של הכנסת.

אסי מסינג: כזכור, הבאנו בפני הממשלה תוכנית מפורטת, שדומה בפורמט שלה להצעת חוק תקציב מבחינת רמת הפירוט.

אסי מסינג: כלומר, סעיפי התקציב, תוכניות ותחומי פעולה.

אסי מסינג: הדבר הזה אושר בממשלה ובמסגרת אישור הממשלה נדונו בהרחבה גם תוספות שכרוכות להסכמים קואליציוניים ביישום שלהן.

אסי מסינג: הן הוצגו בפני הממשלה בהתאם למקובל בהנחיית היועץ, וגם אושרו בסופו של דבר כחלק מהתוכנית המפורטת.

אסי מסינג: לאחר מכן התוכנית הזו אושרה בוועדת הכספים, וכל תהליך האישור היה במהלך חודש ספטמבר.

אסי מסינג: על בסיס התוכנית הזאת, בכפוף להוראה שקבועה בחוק היסוד, של השינויים שצריכים להתבצע מעל 15%, כך פועלים וכך הממשלה פועלת.

אסי מסינג: זה הפיקוח שנעשה כרגע מבחינת אופן היישום.

אסי מסינג: זה שונה ממה שנעשה בתקציב המשכי רגיל.

אסי מסינג: המגבלות שקובעות הוראות סעיף 3ב לחוק היסוד, ללא התוספת שנוספה כאן, קובעות שתהיה מסגרת תקציבית, שהיא התקציב הקודם שאושר פלוס מדד.

אסי מסינג: המגבלה שקובעת היא שהמקסימום שהממשלה יכולה להוציא כל זמן שלא אושר התקציב, זו המסגרת הזאת ברמה השנתית.

אסי מסינג: יש מגבלה חודשית מבחינת 1 חלקי 12, מה המנה החודשית שניתן להוציא במזומן, ועל זה מופיע סעיף 3ב(ב) של חוק היסוד, שקובע את אמות המידה להוצאה.

אסי מסינג: קודם כל מוציאים לחוק, ולאחר מכן לצורך חוזים, אמנות, פעולות חיוניות.

משה גפני: איך מוציאים כסף לקורונה?

משה גפני: זה לא תקציב המשכי, זה לא היה קודם.

משה גפני: אני חושב שמוכרחים להוציא כסף לקורונה, ויותר ממה שמוציאים, אבל איך אתה מסביר את זה מבחינה משפטית?

אסי מסינג: דיברנו על זה באריכות רבה, וכזכור, הממשלה העבירה חמישה תיקוני הוראת שעה לחוק היסוד, שבמסגרתם נקבעו מה שמכונה קופסאות קורונה, כלומר התוספות שמיועדות אך ורק להוצאה, לצורך התמודדות עם הקורונה.

אסי מסינג: הן פורטו בתיקונים להוראת השעה, ואני לא יודע להגיד בכמה זה מסתכם.

אסי מסינג: בסופו של דבר נקבע בחוק היסוד, איזה ייעוד נוסף ניתן לעשות לצורך ההוצאה.

הילה שי וזאן: זה רק אם יעבור תקציב 2020.

משה גפני: אנחנו עדיין בתקציב ההמשכי.

הילה שי וזאן: אם לא יעבור תקציב 2020 ונלך על פי תקציב 2019, קופסאות הקורונה עדיין תקפות?

שגית אפיק: לא, צריך קופסאות חדשות.

משה גפני: הילה, את שואלת שאלה אחרת.

אסי מסינג: אני אשלים ואתם תבינו.

אסי מסינג: אני עדיין עוסק בתיאור העבר.

משה גפני: הוא עדיין מדבר על מה שהיה.

אסי מסינג: אני מדבר על מה שנעשה עד עכשיו.

אסי מסינג: אני מזכיר, עברו חמישה תיקוני הוראת שעה, בלי קשר לשאלת התוספת של 11 מיליארד שקל, שקבעו שתהיה הוצאה שמיועדת להתמודדות עם משבר הקורונה, ורק לצורך התמודדות עם משבר הקורונה, מה שמכונה קופסאות הקורונה.

אסי מסינג: התיקונים הללו כללו לפי השימושים עצמם, והם מפורטים בצורה רחבה בחוק היסוד.

אסי מסינג: נקבע הפורמט שבו זה יוצג בפני הוועדה, פורמט נפרד שקדם לאותם 11 מיליארד שקל נוספים.

אסי מסינג: נדמה לי שלאחר ה-11 מיליארד לא היה תיקון נוסף, ואם לא, היה עוד תיקון אחד אחרון.

משה גפני: לא היה.

אסי מסינג: התוספות הללו מיועדות ומבוצעות, ויש סעיף שמתמודד איתן.

אסי מסינג: זה מה שנעשה עד היום ושוב, היו לנו שני תיקונים משני סוגים: תיקון אחד שכרוך לצורך התמודדות עם משבר הקורונה – שורה של הוראות שעה; ותיקון נוסף לצורך הגדלת המסגרת, שנבע מהעובדה שהתקציב התמשך במהלך השנה והיו צרכים נוספים, והיה צריך להתמודד איתם, צרכים שוטפים.

אסי מסינג: את שתי ההתמודדויות העברנו בהעברה, כמו שציין מאיר קודם לכן.

אסי מסינג: במסגרת כל התיקונים הצגנו גם בפני הממשלה וגם בפני ועדת הכספים, שדרך המלך היא, כמובן, אישור תקציב המדינה.

אסי מסינג: במסגרתו אפשר היה גם לאשר את אותן תוספות קורונה ולעגן אותן בצורה מפורשת.

אסי מסינג: בהינתן מצב שלא שוקלל, ניתן מענה במסגרת התיקון, על כל הסייגים וההערות.

אסי מסינג: אני מצטרף לכל מה שאמר מאיר קודם לכן, ואני לא צריך לחזור על זה.

אסי מסינג: זה מה שהיה עד עכשיו.

אסי מסינג: מה יקרה בתחילת השנה הבאה?

אסי מסינג: 2021 תתחיל בוודאות במסגרת תקציב המשכי.

אסי מסינג: גם אם תקציב 2020 יאושר עד ה-23 בדצמבר, עדיין לא יאושר תקציב 2021 עד ה-23 בדצמבר, ונדמה לי שעל זה אין מחלוקת.

אסי מסינג: לכן, בהינתן המצב הזה, כשתתחיל שנת 2021 היא תצטרך להתחיל להתבצע בתקציב המשכי.

אסי מסינג: לזה יש מספר בעיות, ולצורך התמודדות איתן הכנו תזכיר חוק, שנמצא בשלבי גיבוש של עבודת המטה במשרד האוצר, יחד עם משרד המשפטים.

אסי מסינג: אני מניח שעבודת המטה המקצועית תושלם במהלך השבוע הקרוב.

אסי מסינג: צריך להתמודד עם מספר בעיות שקיימות במבנה הקיים של חוק היסוד.

אסי מסינג: ראשית, ככל שלא יאושר תקציב, הבסיס לתקציב ההמשכי של שנת 2021 הוא התקציב של שנת 2019, פלוס מדד.

אסי מסינג: זה מה שהחוק קובע.

אסי מסינג: בהנחה שהתקציב לשנת 2020 יאושר עד 23 בדצמבר - - -

משה גפני: 2019 זה שנתיים קודם.

אסי מסינג: כן.

אסי מסינג: 397 מיליארד שקל – זה התקציב האחרון שאושר.

אסי מסינג: ככל שתקציב 2020 יאושר, ויש אפשרות לאשר אותו, כמו שאמר קודם לכן יוגב, והוא יונח בפני הממשלה - - -

אופיר כץ: אם תקציב 2020 מאושר, תקציב 2021 הולך לפי קופסאות הקורונה וה-11 מיליארד?

אסי מסינג: ככל שתקציב 2020 יאושר – כמו שאמר יוגב קודם לכן, בכוונתנו להביא בפני הממשלה בימים הקרובים את הצעת התקציב, כדי שהוא יונח בכנסת וכדי שהוא יאושר – ככל שהוא יאושר, הבסיס כרגע ללא תיקון של חוק יסוד: משק המדינה, לתקציב ההמשכי לשנת 2021, הוא התקציב שיאושר פלוס מדד.

אסי מסינג: זה ללא תיקון חקיקה.

משה גפני: אם תקציב 2020 לא יאושר?

אסי מסינג: הם הוא לא יאושר, הבסיס ללא תיקון של חוק היסוד, הוא 2019 פלוס מדד של 2019 ושל 2020.

משה גפני: ללא קורונה.

הילה שי וזאן: וזה אומר בלי 11 מיליארד.

אסי מסינג: ללא קורונה.

משה גפני: יכולים לקרות שני אופנים: או שיאושר תקציב 2020 או שלא יאושר תקציב 2020.

משה גפני: תקציב 2021 לא יאושר טכנית.

משה גפני: מה אתה אומר על שני האופנים?

משה גפני: האופן האחד – יאושר תקציב 2020.

משה גפני: הכנסת תאשר אותו.

משה גפני: מה קורה ב-2021?

משה גפני: תקציב המשכי של 2020.

אסי מסינג: הבסיס לתקציב ההמשכי של שנת 2021, ללא תיקון חקיקה, לאחר שהועבר תקציב לשנת 2020, הוא תקציב שנת 2020 פלוס מדד.

משה גפני: ואם לא יאושר תקציב ל-2020?

אסי מסינג: התקציב של שנת 2019, פלוס המדדים של השנים 2019 ו-2020.

משה גפני: << יור >> ללא קורונה.

אסי מסינג: ללא קורונה.

אופיר כץ: מה התקציב ל-2020?

שלמה קרעי: מה לגבי קופסאות הקורונה שכבר אושרו?

משה גפני: זה מה שהוא אומר, שאם לא יאושר תקציב 2020, זה לא יהיה.

אסי מסינג: אני אשלים, אני אשלים.

שלמה קרעי: כבר 10 דקות אנחנו מחכים לשורה התחתונה.

משה גפני: לא, הוא דווקא כן אמר.

משה גפני: אסי, תענה שוב על השאלה.

משה גפני: רבותיי, תנו לו.

אסי מסינג: עם קצת סבלנות הכול יובן, לטעמי.

אסי מסינג: זה נושא קצת מורכב.

אסי מסינג: לפני שאנחנו מגיעים לקופסאות הקורונה, יש גם עניין של העברת עודפים משנה לשנה, משנת 2019 לשנת 2020, ומשנת 2020 לשנת 2021, ככל שצריך להעביר עודפים.

אסי מסינג: ניתן לבצע בפועל את העברת העודפים רק כשמאושר תקציב, לפי חוק יסודות התקציב, ולכן גם לכך יש משמעות.

אסי מסינג: העברת עודפים משנת 2019 ל-2020 תקרה כשיועבר התקציב, ולאחר מכן העברת עודפים לשנת 2021.

אסי מסינג: זאת סוגיה נוספת שצריך להתמודד איתה, אם לא יאושר תקציב לשנת 2020.

אסי מסינג: הדבר האחרון הוא קופסאות הקורונה.

אסי מסינג: קופסאות הקורונה עוגנו בשני עוגנים בתיקוני החקיקה: תיקון לחוק יסוד: משק המדינה, לכל מה שקשור להוצאה לשנת 2020 – זה החלק הראשון.

אסי מסינג: דברים שהיו אמורים להיות מוצאים בשנת 2020, אבל לא הספיקו להוציא אותם, והם יוצאו בשנת 2021, כדי שאפשר יהיה להוציא אותם ב-2021 בתקציב המשכי, נצטרך לעגן תיקון נוסף לחוק היסוד.

אסי מסינג: במסגרת התיקונים שעשינו, הנחנו שחלק מההוצאה יהיה ב-2021, ותיקנו את חוק המסגרות כדי שכאשר יאושר התקציב, גם זה יבוא.

אסי מסינג: לא די בתיקון חוק המסגרות כשיש תקציב המשכי, צריך גם לעגן את התיקונים שיש במסגרת חוק המסגרות, במסגרת התקציב ההמשכי כדי שניתן יהיה להוציא את אותה הוצאה בשביל הקורונה.

אסי מסינג: במילים אחרות, כדי שאפשר יהיה להתמודד בתקציב ההמשכי של שנת 2021 בהוצאה המיועדת לתקציבי קורונה, יצטרך להיעשות גם תיקון בהוראת שעה.

אסי מסינג: זה מתאים רק להוראת שעה, כי זאת לא הוראה קבועה.

אסי מסינג: זה תיקון שהוא ספציפי לעניין של הקורונה, והתמודדות עם משבר הקורונה.

אסי מסינג: יהיה צורך להוסיף את אותן תוספות המיועדות לצורך התמודדות עם משבר הקורונה.

אסי מסינג: הוצאות שנגררו מ-2020, וההוצאות המתוכננות ב-2021 - - -

ינון אזולאי: למשל, חל"ת עד - - -

אופיר כץ: מה שקבענו עד יוני 2021.

ינון אזולאי: החל"ת שאושר עד 2021, לזה אתה מתכוון?

אסי מסינג: גם החל"ת, גם תוכנית המענקים לעצמאים וכולי.

אופיר כץ: מה עם דברים שלא קבענו?

אופיר כץ: בינואר צריך איזושהי תוכנית חדשה, קופסת קורונה?

אסי מסינג: אם יחליטו לעשות קופסאות נוספות, זה דיון נפרד שלא קשור לדיון הזה.

אסי מסינג: זאת תוספת נוספת.

משה גפני: מאיר, אסי אומר שאם אין תקציב – לא מדברים על זה עכשיו, אבל המערכת הפוליטית היא מערכת משונה.

משה גפני: היא לא קיימת כמו שאני מכיר, ואני נמצא פה הרבה שנים.

משה גפני: בעצם הוא אומר שאפשר לקבל החלטות.

משה גפני: אתם מסכימים לדבר הזה?

משה גפני: זאת אומרת, יקבלו החלטות בגלל שלא תהיה בררה.

משה גפני: מה נעשה בינואר, אם, חס וחלילה, הקורונה לא תעזוב אותנו עד אז?

אסי מסינג: זה לא מה שאמרתי.

אסי מסינג: אמרתי שאפשר לתקן את חוק היסוד.

משה גפני: אני לא חולק עליך.

אסי מסינג: אני רק מבהיר את מה שאמרתי, כדי שלא תהיה אי הבנה.

משה גפני: בסדר.

משה גפני: אם אין תקציב ב-2020.

משה גפני: אין.

משה גפני: אני מקווה שיהיה ואני מאוד בעד תקציב, אבל נניח שאין, מה קורה בינואר, אם אין חיסון, והקורונה לא עזבה אותנו, חס וחלילה?

יוגב גרדוס: אני רוצה להגיד את מה שאמר אסי במילים קצת יותר פשוטות.

יוגב גרדוס: זה לא משנה אם תקציב המדינה לשנת 2020 יאושר או לא יאושר.

יוגב גרדוס: בינואר 2021, בכל מקרה, גם אם תקציב המדינה יאושר וגם אם הוא לא יאושר, אנחנו במצב שבו משרדי הממשלה דה-פקטו לא יוכלו לעבוד.

יוגב גרדוס: למה?

יוגב גרדוס: גם אם יאושר תקציב 2020 ובוודאי אם הוא לא יאושר, המסגרת שתעמוד לרשות הממשלה בינואר תהיה מצומצמת מכמה היבטים: קודם כל, התיקונים הקודמים שעשיתם בהוראת שעה – פגים.

יוגב גרדוס: לכן, המדד לשנת 2020 צפוי להיות שלילי, המסגרת תפחת.

יוגב גרדוס: כמו כן, החזרי החוב יעלו משמעותית בגלל הקורונה, דבר שיגזול מתוך המסגרת.

יוגב גרדוס: אני מזכיר שבתיקון הזמני שעשיתם הוצאתם את החזרי החוב, ואנחנו נציע לעשות את זה בצורה קבועה.

יוגב גרדוס: המדינה תצטרך להחזיר החזרי חוב מאוד גבוהים בינואר, והדבר הזה ינגוס עוד יותר בתקציב הממשלה.

יוגב גרדוס: חוץ מזה, קופסאות הקורונה שמחוקקות על פי חוק, כלומר הזכאות לאבטלה; הזכאות למענקים – יצטרכו להיות משולמות במדרג ההוצאות בסעיף 3(ב) לחוק היסוד.

יוגב גרדוס: הוצאות על פי חוק הן הכי גבוה בסדר העדיפויות, ולכן, גם אם התקציב ל-2020 יאושר, ובוודאי אם התקציב לא יאושר, זה לא יאפשר למשרדי הממשלה להוציא כסף בינואר, פברואר ומרס.

הילה שי וזאן: כלומר, אתה אומר שחייבים תקציב ל-2021.

יוגב גרדוס: הדבר שאתם צריכים להכיר, זה שאנחנו נסיים את עבודת המטה – אני מאוד מקווה שהיא תסתיים השבוע ויופץ תזכיר חוק.

יוגב גרדוס: זה תזכיר חוק שצריך לעבור פה בוועדה, בלי קשר לשום דבר אחר.

יוגב גרדוס: הוא יתקן בצורה קבועה את מנגנון התקציב ההמשכי.

בצלאל סמוטריץ': מה אתם מציעים?

בצלאל סמוטריץ': להוציא את החוב?

יוגב גרדוס: אני לא רוצה להסביר עכשיו, כי העבודה עוד לא הושלמה.

יוגב גרדוס: הוא יאפשר לממשלה בכל זאת להתנהל, ומבחינת היכולת לא להגיע ל-shut down מלא.

יוגב גרדוס: מצד שני, הוא לא יאפשר לה להתנהל כאילו אושר - - -

שלמה קרעי: את הגידול הטבעי אתם לוקחים בחשבון?

יוגב גרדוס: זה משהו שאתם צריכים להכיר בלי קשר אם יאושר תקציב או לא.

יוגב גרדוס: אם לא יאושר תקציב, ואני ממש מקווה שזה לא יקרה, על זה צריך לתקן עוד תיקוני חקיקה שנובעים מהעובדה, שלא רק שיש תקציב המשכי בשנה הבאה, אלא לא אושר תקציב במשך שנה שלמה.

יוגב גרדוס: יש פה היבטים.

יוגב גרדוס: למשל, סוגיית העודפים היא סוגיה מהותית שצריך לתקן, בלי קשר לשאלה האם יש תקציב או אין תקציב ב-2021, ומתי הוא יאושר.

יוגב גרדוס: אני מסכם – תיקון קבוע לחוק יסוד: משק המדינה, שמסדיר את המנגנון ההמשכי, צריך להיות מאושר בכל מקרה עד סוף השנה, בין אם מאושר תקציב לשנת 2020 ובין אם לא.

יוגב גרדוס: תיקון לחוק יסוד: משק המדינה, שמחזיר את הוצאות הקורונה בצורה של קופסאות על חוק היסוד, צריך להיות מאושר בכל מקרה, בין אם תקציב 2020 מאושר ובין אם לא.

הילה שי וזאן: גם עד סוף השנה?

יוגב גרדוס: גם עד סוף השנה.

יוגב גרדוס: אחרת, חלק מהדברים שהם לא זכאויות על פי חוק, לא יוכלו לצאת בינואר.

יוגב גרדוס: אלה שני תיקונים מורכבים, וכמובן נעבוד עם הייעוץ המשפטי של הוועדה.

יוגב גרדוס: אלה תיקונים כבדים.

יוגב גרדוס: חוץ מזה תצטרכו לדון בתקציב 2020, ובגלל זה אמרתי שהולך להיות חודש עמוס.

יוגב גרדוס: אני מניח שתרצו לבקר את מה שאנחנו מביאים לכם, על אף שכבר אישרתם איזושהי טיוטה מאוד מתקדמת.

יוגב גרדוס: אנחנו, כממשלה, נצטרך לעבוד על תקציב 2021 לקראת הגשה לממשלה, שצפויה באמצע דצמבר, ולכנסת באמצע ינואר.

יוגב גרדוס: זה מבחינת לוחות הזמנים שצפויים.

יוגב גרדוס: הדברים האלה צריכים להתכתב גם עם לוח הזמנים הפוליטי.

משה גפני: אני מבקש מהחברים שאלות גם למאיר לוין וגם למשרד האוצר.

משה גפני: בצלאל, בבקשה.

משה גפני: שגית, אחרי זה אני רוצה לשמוע גם את הדברים שלך.

בצלאל סמוטריץ': אדוני יושב-הראש וחבריי נציגי הממשלה, אני רוצה לעשות סדר.

בצלאל סמוטריץ': עורך הדין לוין הציג הכי נכון את הדילמה הגדולה ביחס לתקציב המשכי.

בצלאל סמוטריץ': מצד אחד, צריך לאפשר מינימום של התנהלות כי יש מדינה לנהל, יש עובדים שצריכים לקבל משכורות ויש פתרונות שצריך לתת – לא עוצרים את הצבא, לא עוצרים את מערכת החינוך; מצד שני, אסור בשום פנים ואופן שהוא יהיה תקציב נוח מדי.

בצלאל סמוטריץ': אגב, לא תמיד מה שנוח לך ולי, נוח להם.

בצלאל סמוטריץ': להם יכול להיות מאוד נוח, כי הם מנהלים את זה.

בצלאל סמוטריץ': הם עושים משא ומתן עם החשכ"ל.

משה גפני: אנחנו כבר אמרנו שתקציב המשכי אצלנו הוא לא נוח.

משה גפני: אמרנו את זה.

משה גפני: אמרנו את זה בדיונים כאן.

בצלאל סמוטריץ': יש מי שמאוד נוח לו תקציב המשכי.

בצלאל סמוטריץ': הוא מאוד נוח לגירעון מבחינות מסוימות, הוא מאוד נוח ללחצים הפוליטיים, והוא מאוד נוח לאנשים שיודעים לסגור את זה בין שתי הקומות במשרד האוצר, בין אגף תקציבים לבין החשב הכללי.

בצלאל סמוטריץ': אגב, זה גם מאוד נוח לפוליטיקאים מסוימים, ואסור בשום אופן שהוא יהיה נוח.

בצלאל סמוטריץ': עורך הדין לוין, אני הייתי עוזר לך לדייק קצת את האמירה.

בצלאל סמוטריץ': אמרת מסר סופר-נכון, לא במקום הנכון.

בצלאל סמוטריץ': הבעיה איננה בהתאמות של תקציב המשכי, כשהוא תקציב המשכי נורמלי.

בצלאל סמוטריץ': הרי החוק אומר שעד ה-31 במרס חייבים להעביר תקציב, ואם לא מעבירים תקציב, הכנסת מתפזרת.

בצלאל סמוטריץ': תקציב המשכי אמור להיות בדרך כלל עד ה-31 במרס – אם לא הצליחו להעביר מכל מיני סיבות.

בצלאל סמוטריץ': נקודת המוצא אומרת שכנסת שלא רוצה להתפזר או ממשלה שלא רוצה ללכת הביתה, כנראה תעביר תקציב עד ה-31 במרס, ולשלושת החודשים האלה התקציב ההמשכי אמור לתת מענה.

בצלאל סמוטריץ': לכן, המצב הנוכחי שלו בדרך כלל בסדר.

בצלאל סמוטריץ': הבעיה מתחילה כשתקציב המשכי מתארך מאוד.

בצלאל סמוטריץ': לפעמים תקציב המשכי מתארך גם כי אין בררה, כי יש מערכת בחירות.

בצלאל סמוטריץ': מה לעשות?

בצלאל סמוטריץ': בחירות, עוד בחירות ועוד בחירות.

בצלאל סמוטריץ': אין ממשלה מתפקדת שמסוגלת להביא תקציב.

בצלאל סמוטריץ': אני מזכיר ליועצת המשפטית וגם לכם אני אומר, כשדיברנו על תיקונים קבועים בתקציב ההמשכי, לא דיברנו על תיקונים קבועים לחודשים הראשונים.

בצלאל סמוטריץ': דיברנו רק על מצב שבו יש תקציב המשכי במשך יותר מחצי שנה, נניח – פה חייבים להוסיף סייג, רק בשל בחירות – ואז אין בררה כי צריך לייצר אי אלו התאמות במסגרת האיזון, שלא יהיה נוח מדי, אבל מה לעשות, לא סוגרים את המדינה.

בצלאל סמוטריץ': איפה התחילה הבעיה?

בצלאל סמוטריץ': פה אתם הייתם צריכים להרים את הדגל.

בצלאל סמוטריץ': החטא הקדמון הוא לא בהתאמות של התקציב ההמשכי, אלא בדחייה של העברת התקציב הקבוע – אותה פשרת האוזר-הנדל הידועה.

בצלאל סמוטריץ': פה אני אומר לך, רק בגלל ששמת אותי ברמה החוקתית אל מול בג"ץ בדילמה גדולה.

בצלאל סמוטריץ': אני לא מעלה בדעתי שבג"ץ יתערב בחוקי היסוד של הכנסת, אבל באמת באמת, עשינו כאן מעשה שהוא הזניה של המושג חוקי יסוד.

בצלאל סמוטריץ': רק להבין, מדינה דמוקרטית מתוקנת עובדת ככה שיש חוקה – אצלנו זאת לא חוקה, אבל יש איזשהם כללי משחק חוקתיים, שנקבעו בחוקי היסוד.

בצלאל סמוטריץ': המערכת הפוליטית משחקת בתוכם.

בצלאל סמוטריץ': אגב, כל המנגנון של הממשלה הזאת הוא כזה.

בצלאל סמוטריץ': כל הממשלה הפריטטית וכולי.

בצלאל סמוטריץ': לקחנו את הסיסטם שלנו, את הבסיס הכי עקרוני של השיטה הדמוקרטית שלנו.

משה גפני: טוב.

בצלאל סמוטריץ': רגע, גפני.

משה גפני: אתה צריך לראות את הפרוטוקולים של הכנסת.

בצלאל סמוטריץ': תן לי רגע לסיים, ברשותך.

בצלאל סמוטריץ': לקחנו את הבסיס הכי עקרוני ושעבדנו אותו לצורך פוליטי רגעי כזה או אחר של שחקנים פוליטיים.

בצלאל סמוטריץ': זה דבר שלא עושים.

בצלאל סמוטריץ': אם היה לנו קצת כבוד למסורת החוקתית שלנו, כמו שיש בארצות הברית, יש מסגרת של כללי משחק שבתוכה משחקים.

בצלאל סמוטריץ': בתוכה, הפוליטיקאים, תעשו מה שאתם רוצים.

בצלאל סמוטריץ': אחד הכללים של המסגרת הזאת אומר, שאם אין תקציב עד ה-31 במרס, או אם הוא נדחה כתוצאה מבחירות, הולכים לבחירות והכנסת מתפזרת.

בצלאל סמוטריץ': העובדה שהלכנו לדחייה של 120 יום, היא החטא הקדמון; היא זאת שאנסה את חוקי היסוד וגם אותנו כוועדת הכספים.

בצלאל סמוטריץ': אני זה שצעקתי את הצעקה, שהכריחה אותנו לייצר התאמות.

בצלאל סמוטריץ': בגלל שהפוליטיקאים לא הצליחו להגיע להבנות, אנחנו ניתן לילדים להסתובב ברחובות?

בצלאל סמוטריץ': לכל אותם מפעלי חינוך, רווחה, נוער בסיכון וכנפיים של קרמבו?

בצלאל סמוטריץ': את הדגל צריך להרים, ופה אני אומר, שגית, שגם כשיבואו התיקונים, נקודת המוצא צריכה להיות שתקציב המשכי הוא לא נוח, הוא לא טוב והוא קצר.

בצלאל סמוטריץ': הוא מתארך, רק אם באמת יש בחירות ובחירות ובחירות.

בצלאל סמוטריץ': אז אין בררה.

בצלאל סמוטריץ': אין מצב שממשלה מתפקדת דוחה תקציב.

בצלאל סמוטריץ': אין חיה כזאת.

בצלאל סמוטריץ': היא חייבת להתפזר.

בצלאל סמוטריץ': זה בדיוק המנגנון, וצודק בזה עורך הדין לוין במאה אחוזים, אחרת התוצאה תהיה שתקציב המשכי ייהפך לבררת המחדל, ובכל פעם יתקנו אותו איך שנוח, איך שמתחשק ואיך שמתאים.

משה גפני: תודה, אני רוצה לאפשר לכולם.

בצלאל סמוטריץ': פעם זה יהיה 11 מיליארד.

בצלאל סמוטריץ': לא הייתה כאן נוסחה מקובלת של כמה אחוזים ואיך בדיוק ואיזה טייס אוטומטי.

בצלאל סמוטריץ': בסוף ישראל כץ רצה 14 מיליארד, אגף התקציבים רצה 9 מיליארד, עשו איזו פשרה עם מיקי זוהר על 11 מיליארד.

בצלאל סמוטריץ': ככה לא מתנהלים.

בצלאל סמוטריץ': אני אומר באמת, צריך להיות ברור שחייבים להביא תקציב, ותקציב המשכי לא צריך להיות נוח.

בצלאל סמוטריץ': אני אומר גם כשר, זה נורא ואיום.

בצלאל סמוטריץ': זאת המטרה, שהוא יהיה נורא ואיום.

בצלאל סמוטריץ': ואם לא מצליחים להביא תקציב, הולכים לבחירות.

בצלאל סמוטריץ': מילה אחרונה ברשותך, לאנשי הקואליציה.

בצלאל סמוטריץ': בהפוך על הפוך, זה היה צריך להיות מאוד ברור.

בצלאל סמוטריץ': להביא תקציב 2020 זה חוסר אחריות.

בצלאל סמוטריץ': זה לא עודף אחריות.

בצלאל סמוטריץ': מה יקרה?

בצלאל סמוטריץ': יהיה תקציב 2020, יהיה קצת יותר נוח בתקציב ההמשכי של 2021, שיהיה 1 חלקי 12 של תקציב 2020.

בצלאל סמוטריץ': אבל לכולנו ברור שנתניהו לא ייתן להביא תקציב 2021 במרס, כי הוא לא יפספס את הרוטציה.

בצלאל סמוטריץ': המשמעות היא שנלך לבחירות רק במרס, שיהיו רק ביוני, ותהיה ממשלה רק בספטמבר.

משה גפני: אני לא יודע.

משה גפני: אני לא נכנס לעניין הזה.

בצלאל סמוטריץ': אם למישהו כאן יש אחריות - - -

משה גפני: בצלאל, דיברתי עם נתניהו.

בצלאל סמוטריץ': או שמעבירים עכשיו את תקציב 2021, או שהולכים לבחירות כדי שהכי מהר תהיה ממשלה נורמלית, שתביא תקציב ל-2021, ולא נעמוד פה שוב עם תקציב המשכי עד אוגוסט.

משה גפני: בצלאל, ביקשתי לא להיכנס לעניין הזה.

בצלאל סמוטריץ': זה לא פוליטי.

משה גפני: יש לי מה לומר בעניין הזה.

בצלאל סמוטריץ': בהפוך על הפוך אתם תגידו לנו: האחריות מחייבת, תעבירו את תקציב 2020.

בצלאל סמוטריץ': אני לא מוכן להעביר את תקציב 2020 אם אין תקציב ל-2021.

משה גפני: לא אהבתי כמה מילים שאמרת, ואחת מהן היא על המסורת של חוקי היסוד.

משה גפני: יש פה נאום שלי, כשברק היה ראש ממשלה, ובכמה דקות במליאת הכנסת הוא ביטל חוק יסוד.

משה גפני: היה חוק יסוד לגבי מספר שרי ממשלה, והוא היה צריך להכניס קואליציה.

משה גפני: אמרתי: אני לא יודע, אני באתי מהכולל ולימדו אותי המשפטנים שחוק יסוד זה דבר שלא זזים ממנו ככה.

משה גפני: ופתאום, בא ראש ממשלה ובהינף יד מחק חוק יסוד.

בצלאל סמוטריץ': אבל שם החטא הקדמון היה הפוך; החטא הקדמון היה שהגבילו את מספר השרים כאמירה פוליטית.

בצלאל סמוטריץ': יש דברים שצריך להשאיר אותם במישור הפוליטי.

משה גפני: עד שהגיע חוק יסוד: הוראת שעה, הבנתי שמה שנעשה בידי בשר ודם, ניתן לשינויים.

משה גפני: אוסאמה סעדי, בבקשה.

בצלאל סמוטריץ': אבל את פירות הבאושים אנחנו אוכלים עכשיו בתקציב.

בצלאל סמוטריץ': אתה נורא צודק, אתה כל כך צודק.

אוסאמה סעדי: בוקר טוב לכבוד היושב-ראש, חבריי חברי הכנסת, באמת עצוב שאנחנו מדברים על תקציב של מדינה, ואנחנו בסוף 2020.

אוסאמה סעדי: יוגב אומר עכשיו: תתכוננו לחודש ארוך, בגלל מה?

אוסאמה סעדי: בגלל תקציב לשנת 2020, שכבר הסתיים.

אוסאמה סעדי: תאמין לי, יוגב, הייתי בדיוני התקציב ב-2018, וישנו פה.

אוסאמה סעדי: היינו פה עד שלוש-ארבע.

אוסאמה סעדי: אנחנו באים בשביל לעבוד, לא בשביל לא לעבוד.

אוסאמה סעדי: רק תביאו.

אוסאמה סעדי: סוף סוף תביאו משהו כדי שנראה שאנחנו באמת עובדים על משהו.

אוסאמה סעדי: כל הזמן אנחנו שומעים שאוטוטו, אוטוטו.

אוסאמה סעדי: השנה הזאת מסתיימת, ואם לא יאושר תקציב, אמרת שאולי צריך לעשות תיקונים לגבי חלק מהמקורות שלא נוצלו השנה, ואולי ינוצלו ב-2021.

אוסאמה סעדי: תאר לעצמך לאן אנחנו הולכים.

אוסאמה סעדי: ובסוף, חלק מחברי הכנסת בא ומאשים את בג"ץ.

משה גפני: אבל מה אתה רוצה מהם?

משה גפני: אלה חברי הכנסת ולא הם.

משה גפני: אנחנו שואלים אותם מה עושים במציאות הזאת, שאנחנו, הפוליטיקאים, עשינו.

משה גפני: לא הם.

משה גפני: הם אמרו – גם מאיר לוין אמר וגם אנשי משרד האוצר, גם יוגב וגם אסי – שיביאו תקציב.

אוסאמה סעדי: הביקורת היא לא עליהם בכלל, חס וחלילה.

משה גפני: יש ביקורת עליהם, אבל לא זה.

אוסאמה סעדי: אם הם היו מקבלים הוראות, יש להם הכול מוכן.

אוסאמה סעדי: זאת החלטה פוליטית מתי להגיש.

משה גפני: כן, אבל זה לא נושא הדיון.

אוסאמה סעדי: כן אני אומר שצריך תקציב במיוחד במשבר הזה, שמתנהל בלי תקציב.

אוסאמה סעדי: זה חוסר אחריות מוחלט; זה חוסר אחריות משווע.

אוסאמה סעדי: בהמשך למה שאמר חברי אחמד טיבי – הייתי בוועדת החוקה ולכן לא הייתי כאן – אני פונה אליך, יוגב, הוא העלה את העניין של נצרת.

משה גפני: אוסאמה, זה לא נושא הדיון.

אוסאמה סעדי: אני מנצל את העובדה שמאיר לוין נמצא כאן.

משה גפני: במה מאיר לוין יכול לעזור?

אוסאמה סעדי: אומרים שזה תקוע במשרד המשפטים בגלל שוויון/לא שוויון.

אוסאמה סעדי: לא? אוקיי.

משה גפני: כייף לכם היום, מאשימים אתכם, אבל לא בדברים האמיתיים.

מאיר לוין: זה שהיושב-ראש מגן עלינו, זה העניין.

אוסאמה סעדי: כן, סוף סוף.

אוסאמה סעדי: קיבלת מחמאה.

אוסאמה סעדי: יוגב, אני מבקש שתבדוק את העניין של ה-5 מיליון שקל לתאונות עבודה.

משה גפני: אני לא ארפה מזה, גם יוגב לא ירפה מזה.

משה גפני: דיברנו על זה.

אוסאמה סעדי: סוכם במפורש שזה יעבור למלחמה בתאונות עבודה.

אוסאמה סעדי: צריך לעשות את זה.

אוסאמה סעדי: אנחנו שומעים בכל יום על תאונות, וכבר הגענו ל-24 הרוגים בתאונות עבודה.

אוסאמה סעדי: היית בפגישה עם שר האוצר, וסוכם על 5 מיליון שקל לליגות הנמוכות בכדורגל.

אוסאמה סעדי: עוד מעט נפתחת הליגה.

משה גפני: תודה רבה.

משה גפני: לא נרפה מהעניין הזה.

משה גפני: אני מרגיש פגיעה אישית בעניין הזה, כי קיבלתי הודעה שזה מסתדר.

משה גפני: ינון, בבקשה.

משה גפני: אחריו הילה.

ינון אזולאי: קודם כל, גם אני מצטרף לדברי כולם, שלא טוב לנו התקציב ההמשכי הזה.

ינון אזולאי: אני רוצה לשאול על עצם התקציב.

ינון אזולאי: קודם כול, יוגב, הייתי רוצה לדעת כמה נוצל עד כה מהתקציב, מה-411 מיליארד.

ינון אזולאי: האם בתקציב שאתם מביאים תהיה עוד הגדלה?

ינון אזולאי: אתה בטח כבר יודע, כי אם שר האוצר נפגש היום עם ראש הממשלה, מן הסתם אנחנו כבר יודעים אם יש עוד הגדלה ובאיזה סכום היא תהיה.

ינון אזולאי: בתזכיר החוק שאתם מפיצים לתקציב ההמשכי, האם אתם לוקחים בחשבון את הגידול הטבעי?

ינון אזולאי: כשדנו פה על ה-11 מיליארד בפעם שעברה, זה לא קרה.

ינון אזולאי: האם בתזכיר החוק הגידול הטבעי יהיה בטייס האוטומטי?

ינון אזולאי: לגבי תקציב 2021; אתה אומר שחייבים להעביר את תקציב 2020 עד ה-23 בדצמבר, כי הכנסת מחויבת לחוק.

ינון אזולאי: מתי אתם חושבים להניח את תקציב 2021?

ינון אזולאי: בינואר?

ינון אזולאי: בפברואר?

ינון אזולאי: אסי, התייחסת לעודפים.

ינון אזולאי: אני רוצה לדעת אם הבנתי נכון לגבי העודפים של 2019.

ינון אזולאי: כל עוד לא אושר תקציב 2020, אי-אפשר להעביר עודפים של 2019?

אסי מסינג: כן.

ינון אזולאי: תודה.

משה גפני: הילה, בבקשה.

הילה שי וזאן: המצב הוא שדוחקים אותנו לקיר ואומרים לנו: בשלב הזה, לא משנה מה היה, חייבים להעביר תקציב ל-2020, ואם לא, לא יועבר כסף לזה, לא יהיה זה ולא יהיה זה.

הילה שי וזאן: הצבענו על זה גם פה בוועדת הכספים, ואני כבר לא מדברת על פוליטיקה.

הילה שי וזאן: הצבענו על זה במשך חודשים.

הילה שי וזאן: זו חרפה, זה חוסר אחריות להגיע למקום הזה בכלל.

הילה שי וזאן: כמו שאמר חבר הכנסת סמוטריץ', בסופו של דבר נעשה את זה עכשיו, אבל מה שיקרה בפועל זה בחירות שיתקיימו במרס, ויגררו אותנו לתקציב המשכי שיהיה כמעט עד סוף השנה הבאה.

הילה שי וזאן: אני לא באה בטענות אליכם.

הילה שי וזאן: חברים שלכם התפטרו בדיוק מהסיבות האלה, בגלל שהם הבינו שהכול מונע אך ורק משיקולים פוליטיים.

הילה שי וזאן: אתם צריכים למצוא לזה כל מיני פתרונות חוקיים, תקציביים ואחרים.

הילה שי וזאן: אני מדברת באמת ברמה האישית, שאני נחרדת לשבת פה כחברת ועדת הכספים בהבנה מה הולך ליפול עלינו בכל מיני תיקונים כאלה ואחרים, רק כדי למרק את העניין.

הילה שי וזאן: ממש חוסר אחריות משווע.

משה גפני: כדי שתשני טוב בלילה, אני אומר לך, שתפקיד ועדת הכספים – אם היא לא חוטאת לתפקיד שלה – הוא לקחת את המציאות כמות שהיא.

משה גפני: במציאות הכלכלית, כשיש תקציב, אין תקציב, יש תקציב המשכי ואין תקציב המשכי, אנחנו צריכים לדעת להתמודד גם מבחינה כלכלית, דהיינו משרד האוצר, וגם מבחינת הנושא המשפטי, כלומר משרד המשפטים.

הילה שי וזאן: אם לא יעבור תקציב 2021 לצד תקציב 2020, אנחנו, חברי הוועדה, מכשירים את השרץ.

משה גפני: זאת עמדתך.

הילה שי וזאן: זה בפועל.

משה גפני: זאת יכולה להיות עמדת גם חלק מחברי הוועדה או כולם.

משה גפני: אני מקיים את הדיון הזה משום שאני סבור שצריך לדעת להתמודד.

משה גפני: יש אמירה כזאת: זה מה יש; ואם זה מה יש, התפקיד שלנו הוא להתמודד ואני שמח שאנחנו מתמודדים עם זה.

ינון אזולאי: הרב גפני, הילה אמרה שאין מינויים ממניעים פוליטיים.

ינון אזולאי: היא אמרה שהקודמים התפטרו בגלל זה, אז תגידי שאת לא מתכוונת לזה.

הילה שי וזאן: לא, ההפך.

משה גפני: למה הקודמים התפטרו?

משה גפני: אני יכול להגיד לך בשיחה אחרת כל מיני סיבות.

משה גפני: אין סיבה אחת.

הילה שי וזאן: אני לא חוזה את העתיד.

משה גפני: מה זה משנה?

משה גפני: אני לא מתערב בעניין הזה.

הילה שי וזאן: שיקולים מקצועיים לא היו הסיבה.

שלמה קרעי: אם תאשרו את תקציב 2020, למה אתם מושכים אותו?

משה גפני: שלמה, זה לא הנושא עכשיו.

משה גפני: זה עוד לא הגיע בכלל.

בצלאל סמוטריץ': כי אתה יודע שנתניהו לא יביא את תקציב 2021, ולאשר את תקציב 2020 פירושו שלא יהיה תקציב ל-2021 עד אוקטובר.

שלמה קרעי: - - - תוהו ובוהו?

בצלאל סמוטריץ': נעשה תוהו ובוהו שלושה חודשים, נגמור את זה, נחליף אתכם ונביא תקציב נורמלי.

משה גפני: שלמה, מזה רציתי להימנע.

משה גפני: תאמין לי, יש לי גם מה לומר בעניין הזה.

שלמה קרעי: אי-אפשר לדבר על חוסר אחריות - - -

משה גפני: שלמה, מזה רציתי להימנע.

משה גפני: זה לא התפקיד שלנו, עם כל הכבוד.

הילה שי וזאן: לסחוב עד הרגע האחרון ולהגיד: עכשיו כחול לבן לא מגלים אחריות.

הילה שי וזאן: למה להביא רק את תקציב 2020 - - -

שלמה קרעי: - - -

משה גפני: שלמה, זה לא בסדר.

משה גפני: הילה, הילה, חברת הכנסת וזאן, אני מבקש, לא עכשיו.

משה גפני: אפשר לריב על זה ויריבו על זה.

בצלאל סמוטריץ': מעולם האופוזיציה לא הרגישה כל כך מיותרת.

משה גפני: בצלאל, אני לא יודע אם אתה קואליציה או אופוזיציה.

משה גפני: אני לא יודע מה אתה.

משה גפני: שגית, אני מבקש את ההתייחסות שלך, ואני מבקש תשובות מהממשלה.

שגית אפיק: אחרי הרבה שנים בוועדת הכספים ובכנסת, אין ספק שתקציב זה החוק הכי חשוב אולי שהממשלה מביאה בפני הכנסת.

שגית אפיק: זה חוק שקובע את המדיניות, את האג'נדה הכלכלית של הממשלה, וקובע גם את עתידה ואת עתידה של הכנסת.

שגית אפיק: הסנקציה של התפזרות כנסת היא סנקציה דרמטית ומשמעותית, וגם היא הסנקציה החריפה ביותר שאפשר להשית על הכנסת ועל הממשלה, במצב שהתקציב לא עובר.

שגית אפיק: אני מסכימה איתך, חבר הכנסת סמוטריץ', שתקציב המשכי צריך להיות קצר.

שגית אפיק: חוק יסוד: משק המדינה, לא צפה מצבים של תקציב המשכי ארוך.

שגית אפיק: אני מסכימה עם המשנה ליועץ המשפטי לממשלה, מאיר לוין, שתקציב המשכי צריך להיות גם קצת כואב, כדי שהוא לא יהיה נוח במיוחד, ושהממשלה והכנסת לא יבחרו בפתרון הקל, וימשיכו עם תקציב המשכי.

שגית אפיק: עם זאת, הניסיון מלמד שבשנת בחירות, בסופו של דבר, מ-2009 ועד היום, בכל שנת בחירות הממשלה הביאה לכאן הצעת חוק לדחיית מועדים.

שגית אפיק: בשנה הזאת, הכנסת הביאה את הצעת החוק לדחיית המועדים, אבל הממשלה לא עמדה גם במועדים המאוחרים שנקבעו עבורה.

שגית אפיק: זה מראה שיש בעיה בשנת בחירות, שאותה צריך, לדעתי, לפתור באיזשהו פתרון.

בצלאל סמוטריץ': אני הסכמתי, אבל רק בשנת בחירות.

הילה שי וזאן: מה את מציעה?

שגית אפיק: סוג של מנגנון עדכון בשנה שבה התקציב ההמשכי נדרש, הכרחי.

שגית אפיק: יש כורח שבו הוא יתארך מעבר לתקופה סבירה, בגלל שבתקציב המשכי יש פגמים מאוד קשים.

שגית אפיק: יש פגמים משני סוגים: סוג אחד הוא שאין פיקוח של הממשלה, אולי גם אין פיקוח של הממשלה, כי זה מנוהל על ידי חשב כללי.

שגית אפיק: לא לעשות את זה באופן קבוע, לא להפוך את זה לנוח מדי, לא להפוך את זה לקל מדי או לבררת מחדל.

שגית אפיק: אין ספק, דרך המלך היא שהממשלה צריכה להביא תקציב בפני הכנסת; היא צריכה גם לתת לה זמן הגיוני וסביר להעביר אותו.

שגית אפיק: לא יומיים, לא שבועיים וגם לא שלושה שבועות.

שגית אפיק: זה שהמחוקק חשב שבשנת בחירות אפשר להביא תקציב בזמן קצר יותר, היה רק משום שההנחה הייתה, שזו תהיה שנה שרוצים לקצר בה את התקציב ההמשכי.

שגית אפיק: המציאות מלמדת שזה לא עובד, לא מצד הממשלה וככל הנראה, גם הכנסת לא מצליחה להשפיע את השפעתה בעניין הזה.

שגית אפיק: אני חושבת שאתם צריכים לשקול פתרון, ואני מבינה שאתם עושים את זה.

משה גפני: אתם – הכוונה לממשלה.

שגית אפיק: כן, הממשלה.

שגית אפיק: לגבי תיקון 50, שהכנסת העבירה בכובעה כרשות מכוננת.

שגית אפיק: גם כאן ברור, ואמרתי דברים באותו ערב, שלהעביר תקציב היה הדבר הנכון.

שגית אפיק: עם זאת, בשל נסיבות החיים ובשל הנסיבות שאירעו, היה ברור שבסופו של דבר תהיה דחיית מועדים.

שגית אפיק: זאת דחייה שקרתה גם בשנות בחירות קודמות, רק שכאן היו קשיים הרבה יותר קשים משנים קודמות.

שגית אפיק: לצד הקשיים בהעברת תקציב והצורך בדחייה, הייתה התמודדות עם משבר הקורונה; הייתה התמודדות עם משבר פוליטי; והיה בפניכם תקציב 2019 שאושר כבר ב-2018.

שגית אפיק: לכן, התקציב ההמשכי היה קשה מנשוא, יותר מאשר בכל שנה רגילה.

שגית אפיק: גם אני חושבת שעל אף קשיים שעלו, זו הייתה חלופה ראויה, סבירה בנסיבות העניין.

שגית אפיק: בנסיבות האלה, כשהיה ברור שתקציב לא יעבור – הממשלה לא הניחה הצעת חוק תקציב כפי שהיא לא מניחה עכשיו במועד – הייתה לכם בחירה בין תקציב המשכי על כל פגמיו וקשייו, לבין יצירת איזשהו מנגנון שנוצר בהוראת שעה, כדי לתת מענה לכל הבעיות שהיו.

שגית אפיק: אני חושבת שהכנסת בכובעה כרשות מכוננת, בחרה במנגנון הנכון, ועל אף הקשיים שיש בתיקון הזה, אין מקום להתערב במה שנעשה.

שגית אפיק: מכאן ואילך, אני בהחלט חושבת שאם הממשלה מתכננת להביא הצעת חוק תקציב 2020, יפה שעה אחת קודם.

שגית אפיק: כמובן שזה לא יכול להיות תקציב שיתלוו אליו תיקונים מסגנון חוק הסדרים.

שגית אפיק: אין ספק שאין חוק הסדרים בעולם, שהכנסת תוכל להעביר בשלושה שבועות.

שגית אפיק: לא קיימת חיה כזאת.

שגית אפיק: גם הצעת חוק תקציב יהיה קשה מאוד להעביר בנסיבות האלה.

שגית אפיק: לכן, אם הממשלה תבחר להביא הצעת חוק תקציב 2020, לא יכול להתלוות אליה חוק הסדרים.

שגית אפיק: לעניין תקציב 2021, כפי שאמרו כאן חבריי, יידרשו תיקוני חקיקה שהכנסת תצטרך לעשות.

שגית אפיק: הוועדה הזאת תצטרך להתכנס ולראות איך היא מייצרת את הפלטפורמה לעשות את התיקונים האלה.

משה גפני: תודה רבה, אני מודה לך.

משה גפני: אני מבקש התייחסות שלכם בקצרה, ואני רוצה לסכם את הדיון הזה.

משה גפני: אני רוצה להגיד לכם משהו שקשור ולא קשור לעניין.

משה גפני: אחרי הדיון הזה אנחנו מקיימים דיון בנושא תמרוץ וטיפוח.

משה גפני: זה שייך לכל המגזרים: לחרדי, לדתי-לאומי, ליהודי, לערבי.

משה גפני: אנחנו, אנא אנו באים?

משה גפני: בא אלינו אגף התקציבים ואומר: מאיפה אני אביא כסף?

משה גפני: זה הסכם קואליציוני שלא כתוב בשום מקום.

משה גפני: זאת פגיעה ממשית באנשים שלא יקבלו משכורת.

שלמה קרעי: והבטיחו לנו בספטמבר שזה נכנס מייד.

משה גפני: זאת דוגמה.

משה גפני: מאיר, אתה קודם שתקציב המשכי הוא קל; הוא ממש קשה.

משה גפני: אנחנו מקבלים את הביקורת.

משה גפני: מה אתם עושים פה?

משה גפני: שואלים אותנו.

משה גפני: אנשים רעבים ללחם, לא יכולים להביא פרנסה.

משה גפני: והם אומרים לנו: מאיפה נביא כסף?

משה גפני: תקציב המשכי.

משה גפני: אנחנו נקיים את הדיון בנושא הזה אחרי שנסיים את הדיון הזה.

משה גפני: זאת הצעה לסדר של כמה חברי כנסת, ביניהם שלמה קרעי, אלכס קושניר.

משה גפני: יש פה מכל הסוגים.

משה גפני: בבקשה, אני מבקש את ההתייחסות שלכם.

שלמה קרעי: אתה מחבר אותי עכשיו עם ליברמן?

משה גפני: לא, ממש לא.

משה גפני: אני רציתי להגיד שהינה שני הקצוות – קרעי וקושניר.

משה גפני: מאיר, תתחיל אתה, בבקשה.

מאיר לוין: אני לא רוצה לחזור על דברים שכבר נאמרו.

מאיר לוין: הימשכות של תקציב המשכי אכן מזמנת קשיים יוצאי דופן וחריגים באספקה של שירותים בסיסיים, של היבטים בסיסיים.

מאיר לוין: לכן עלה הצורך גם להרחיב את ההיקף של התקציב ההמשכי, ובמבט צופה פני עתיד, זה פועל יוצא מהדברים שנאמרו.

מאיר לוין: התקציב ההמשכי שמבוסס על הצמדה למדד, אפילו לא משקף גידול באוכלוסייה.

מאיר לוין: יש פה קושי כרגע, ולכן אנחנו יושבים על המדוכה עם משרד האוצר, כדי לתת ביטוי למצבים כאלה.

מאיר לוין: אני אומר את הצד השני של הדברים בפעם השלישית, אבל זאת אמירה מאוד חשובה, צופה פני עתיד לדיון שיהיה פה בוועדה, כשנבוא לטפל בתקציב ההמשכי.

מאיר לוין: אי-אפשר יהיה למתוח את הקלות של הפעלת תקציב המשכי, למצב שבו זה לא יכאב.

מאיר לוין: כי אם זה לא יכאב, אנחנו נמצא את עצמנו בהארכות של תקופות.

מאיר לוין: התקציב ההמשכי, כמו ששגית ציינה, יהיה פתרון נוח, וזה מצב שמבחינה משטרית הוא מאוד מאוד מאוד בעייתי.

מאיר לוין: הרעיון הוא שהממשלה תביא בפני הכנסת תקציב, הכנסת תעשה את הפעולה הבסיסית ביותר בקביעת סדרי העדיפויות של שימוש במשאבי הציבור וקביעה של תקציב.

מאיר לוין: לכן אנחנו נצטרך לעשות גישור בין צרכי השעה, לבין הרצון שזה לא יהיה תחליף לתקציב.

בצלאל סמוטריץ': האיזון יהיה לתת אולי יותר פתרונות במסגרת התקציב ההמשכי, אבל לשריין את הסעיף של קביעת המועדים.

בצלאל סמוטריץ': אם רוצים הארכה, צריכים להיות 90 חברי כנסת.

משה גפני: מאיר, אני מוצא את עצמי במצב שאני מסכים איתך.

מאיר לוין: מה הבעיה?

משה גפני: למה אתה לא כמו רב לוי יצחק מברדיצ'ב, ללמד עליי סניגוריה?

משה גפני: אני חושב שזה נכון.

משה גפני: דיברנו על זה כאן בוועדה, דיברנו כולם.

משה גפני: זה לא פתרון טוב.

משה גפני: זה המצב, ואיך לשנות אותו?

משה גפני: במליאת הכנסת, בחקיקה ובהסכמים פוליטיים וכל מה שנעשה - נעשה.

משה גפני: כל עוד זה המצב, אנחנו לא יכולים לחיות בצורה הזאת עם תקציב המשכי.

משה גפני: אולי זה קל ביותר לאנשים שלא רוצים לעבוד.

משה גפני: אנחנו רוצים לעבוד, אנחנו רוצים לפתור בעיות.

משה גפני: אני מסכים איתך לגמרי.

מאיר לוין: הרעיון המסדר של תקציב המשכי הוא כפול: האחד, בהיבט של תקציב מוגבל יחסית, כדי שיפעלו מהר להביא תקציב רגיל; השני, הוא נשען במידה רבה על התקציב של השנה הקודמת.

מאיר לוין: הרעיון הוא ששיקול הדעת יישמר לטובת הכנסת, שתחוקק את חוק התקציב.

מאיר לוין: ככל שמרחיבים את התקציב ההמשכי, הכנסת הנבחרת לא יכולה להגשים את הרצונות שלה ובחירת העדיפויות שלה במסגרת תקציב.

מאיר לוין: זאת נקודה מאוד משמעותית.

משה גפני: תודה רבה.

משה גפני: שרית, את רוצה להוסיף משהו?

משה גפני: תודה רבה.

משה גפני: יוגב, אחריו אסי, ואחר כך אני אסכם.

יוגב גרדוס: אני אענה לשאלות של ינון אזולאי.

יוגב גרדוס: מבחינת הביצוע, עד סוף חודש אוקטובר – עדיין אין לנו את הדיווח של נובמבר – בוצעו 331 מיליארד שקלים במזומן, מתוך 410.8 מיליארד.

יוגב גרדוס: יש התחייבויות על סכום גבוה יותר, כמובן, ומכיוון שרוב ההוצאה הממשלתית מרוכזת בסוף השנה - - -

משה גפני: כמה יצא מזה?

יוגב גרדוס: המסגרת היא 410.8 מיליארד, ומזה בוצעו 331 מיליארד עד סוף חודש אוקטובר.

יוגב גרדוס: במהלך החודשים האחרונים של השנה, גם בשנה רגילה ובטח בשנה כזאת, כשהדברים התעכבו בתחילת השנה, מבוצע חלק גדול יותר של התקציב באופן יחסי, וכל הסכום יבוצע.

יוגב גרדוס: זה עונה על השאלה השנייה של חבר הכנסת אזולאי, ששאל מה תהיה המסגרת לשנת 2020.

יוגב גרדוס: המסגרת, כמו שכבר הוצג לכם בוועדה, תהיה 412 מיליארד שקל, וזה המקסימום שמותר על פי חוק.

יוגב גרדוס: זה יוצג היום לראש הממשלה ולכן אני לא רוצה להיכנס יותר לפרטים.

יוגב גרדוס: ההגדלה של המסגרת, לתפיסתנו לפחות, תשמש לאותן הוצאות שאמרנו לכם שהסטנו, דחקנו אותן לסוף השנה והן יגלשו לשנה הבאה.

יוגב גרדוס: לכן, הן יטפלו בבעיות שכולנו נתקלים בהן, והן עדיין בתוך אותו תקציב המשכי.

יוגב גרדוס: שאלות לגבי הגידול הטבעי ל-2021.

ינון אזולאי: לא, שאלתי על תזכיר החוק שאתם מכינים.

ינון אזולאי: האם אתם מכניסים שם את הנקודה של גידול טבעי?

יוגב גרדוס: אני לא רוצה להיכנס לפרטים האלה, כי זה אושר אתמול על ידי שר האוצר בגדול, ועוד לא הוצג מחוץ למשרד האוצר.

יוגב גרדוס: אני מסכים כמעט עם כל מה שאמר חבר הכנסת סמוטריץ' לגבי הבעיות בתקציב ההמשכי, אבל אחד הדברים שהוא לא דייק בהם, ואני חושב שתצטרכו לתת עליו את הדעת, הוא שהתקציב ההמשכי הוא בעיה בהתנהלות שלו.

יוגב גרדוס: לא רק שהוא ארוך מאוד.

יוגב גרדוס: החל מחודש ינואר, בוודאי בשנה זו, יש אירוע דרמטי בחודש ינואר, אבל גם בשנה רגילה, חקיקת תקציב המשכי – סעיף 3(ב) לחוק היסוד – לא מתאימה לזמנים.

משה גפני: אנחנו ניסינו לשנות אותו.

יוגב גרדוס: לדעתי הוא אפילו אושר בחקיקה פרטית.

יוגב גרדוס: הסתכלנו על הפרוטוקול של האישור שלו בדיוני הכנסת, בשנת 1970 – לא היה דיון מעמיק, והוא דורש הרבה תיקונים שאותם נביא.

יוגב גרדוס: חלקם הגדול תיקונים טכניים, וחלקם תיקונים מהותיים.

יוגב גרדוס: אבל זה לא רק כשהתקציב נמשך לזמן ארוך; יש בעיה החל מתחילת השנה.

יוגב גרדוס: אנחנו נציג את זה בצורה מפורטת ונתייחס לכל ההיבטים האלה.

יוגב גרדוס: אני חוזר ואומר, שזה קריטי לעשות את התיקון הזה לפני סוף השנה.

משה גפני: מה זה "התיקון הזה"?

יוגב גרדוס: התיקון לחוק יסוד: משק המדינה, שקובע מנגנון להתנהלות בתקציב המשכי.

יוגב גרדוס: הוא קריטי לאישור לפני סוף השנה, בין אם יש תקציב ל-2020 מאושר עד ה-23 בדצמבר, ובין אם לאו.

ינון אזולאי: שאלה נוספת בנושא הזה, הרי גם בדיונים שקיימנו פה, בכל פעם עולה דיון על תקציב הישיבות וכולם קופצים עלינו.

ינון אזולאי: ניסיתם להכניס אותו לבסיס התקציב, כדי שבשנה הבאה לא נצטרך שוב לחפש תמיכה?

בצלאל סמוטריץ': אין בסיס תקציב עכשיו כי אין תקציב.

ינון אזולאי: הוא הולך לאשר את תקציב ל-2020, והשאלה היא האם יכניסו אותו.

בצלאל סמוטריץ': אם יהיה תקציב ל-2020.

משה גפני: מה התשובה לשאלה הזאת?

הילה שי וזאן: לא.

ינון אזולאי: אגב, הייתה פה הסכמה גם של קואליציה וגם של אופוזיציה.

בצלאל סמוטריץ': אני מצפה מהיושב-ראש וממך לאמירה שאנחנו לא נאשר את תקציב 2020 אם זה לא ייכלל בבסיס.

משה גפני: תודה, תודה.

משה גפני: די, בצלאל.

משה גפני: אתה רוצה את כל התמיכה של הציבור החרדי?

משה גפני: תשאיר לנו קצת.

בצלאל סמוטריץ': לא.

משה גפני: האמירות האלה.

משה גפני: אתה גם היית שר בממשלה.

בצלאל סמוטריץ': נכון.

משה גפני: אני לא הייתי.

משה גפני: אתה רוצה לענות?

משה גפני: בבקשה.

יוגב גרדוס: תקציב הישיבות, בחלקו, מעוגן בבסיס התקציב.

ינון אזולאי: << דובר >> הרי כבר כמה שנים קורה אותו הדבר, ואפילו את הגידול הטבעי אנחנו לא מקבלים.

ינון אזולאי: היום זה בבסיס התקציב או לא?

משה גפני: ינון, תעזוב את יוגב.

משה גפני: אנחנו נדבר על העניין הזה.

בצלאל סמוטריץ': אם יבוא תקציב ל-2020, אין שום בעיה לקבוע שזה בבסיס.

משה גפני: תאמין לי, נער הייתי, גם זקנתי.

משה גפני: עברתי את תקציב הישיבות כבר 30 פעם.

משה גפני: יוגב, תודה רבה.

משה גפני: אסי, בבקשה.

אסי מסינג: אין לי הרבה מה להוסיף, למעט אמירה אחת בנוגע לשאלה של סנקציה נוספת, אם הממשלה לא עומדת במועדים של הגשת התקציב.

אסי מסינג: זה מנגנון מאוד בעייתי ברמה הנורמטיבית.

אסי מסינג: בסופו של דבר, צריך לזכור שזה מועד של הנחת הצעת חוק.

אסי מסינג: הצעת חוק התקציב היא בסוף הצעת חוק.

אסי מסינג: לקבוע סנקציה, בוודאי משטרית, על חריגה ממועד הגשת הצעת חוק, זה דבר שהוא לא מקובל.

בצלאל סמוטריץ': לא התכוונו לסנקציה על האזרחים ולפגיעה בשירותים.

בצלאל סמוטריץ': נניח להוריד 20% ממשכורות השרים אוטומטית, אם זה לא מגיע.

בצלאל סמוטריץ': זאת סנקציה.

אסי מסינג: לא נראה לי - - -

משה גפני: הבנו את זה, תודה רבה.

משה גפני: רבותיי, ראשית, אני מודה לכם, נציגי הממשלה, חברי הכנסת וחברי הוועדה שהשתתפו בדיון החשוב הזה.

משה גפני: אנחנו צריכים לעשות את עבודתנו, ותקנון הכנסת קבע שוועדת הכספים צריכה לפקח על עבודת הממשלה, במיוחד כאשר יש בעיה תקציבית.

משה גפני: היא צריכה לאשר תקציב, היא צריכה לאשר חוק הסדרים, העברות של כל מה שנלווה לעניין.

משה גפני: אנחנו סבורים שתמונת המצב היא שהתקציב ההמשכי הוא תקציב לא טוב.

משה גפני: קיימנו על זה כמה דיונים.

משה גפני: לא היה לנו שיתוף פעולה כדי לחוקק בעניין הזה, מכיוון שתקציב המשכי נותן את השלטון לחשב הכללי.

משה גפני: הוא יכול להיות אדם טוב, הוא היה אדם טוב וזה שנכנס הוא אדם טוב והכול בסדר.

משה גפני: העובדים שם אנשים טובים, אבל המציאות היא, שלנהל את תקציב המדינה דרך החשב הכללי, זה דבר שהוא בלתי מתקבל על הדעת.

משה גפני: זה גם דבר שלא יכול להיות.

משה גפני: המנגנון הזה הוא מנגנון קל לכמה אנשים, שאנחנו לא רוצים להקל עליהם.

משה גפני: אנחנו רוצים שיהיה דיון, ואנחנו לא נרפה מהעניין הזה, כל עוד אנחנו נהיה בתפקיד הזה.

משה גפני: לא נרפה מהעניין הזה ונרצה לשנות אותו.

משה גפני: במציאות הזאת, אני מסכים עם נציגי הממשלה בעניין הזה.

משה גפני: אני לא מדבר על מה שקורה מסביב.

משה גפני: מסביב יש ויכוח – ראש הממשלה וראש הממשלה החליפי וכולנו, שנמצאים בתוך המערכת הזאת.

משה גפני: אני לא נכנס לעניין הזה בכלל.

משה גפני: המציאות היא שכאשר אין תקציב, וכל מה שקורה במדינה משותק – אנחנו אישרנו את התקציב בסך 411 מיליארד שקל, כדי שהמדינה תוכל להמשיך לתפקד.

משה גפני: אם לא היינו מאשרים, הכול היה עובר לפקידות ואי-אפשר היה לנהל דברים חשובים במדינה, כולל נושאים שקשורים גם בקורונה במישרין או בעקיפין.

משה גפני: אני נוטה להסכים עם נציגי הממשלה בעניין.

משה גפני: אני מודה לכם.

משה גפני: אנחנו נעשה את כל מה שניתן.

משה גפני: כל מי שנמצא בחוץ וחושב שלא היינו צריכים לעשות את המהלך הזה, פשוט טועה.

משה גפני: האחריות עלינו היא כזאת, שהיינו צריכים לאשר את זה.

משה גפני: היינו צריכים לקיים דיון ולקיים פיקוח על התקציב הזה.

משה גפני: המציאות היא כזאת, שאנחנו חייבים לחיות איתה.

משה גפני: אנחנו כולנו נעשה, כל אחד בדרכו, את השינוי הפוליטי הנדרש, כדי שיהיה תקציב בזמן וכמו שצריך.

משה גפני: תודה רבה, אני מודה לכם על הדיון.

משה גפני: הישיבה נעולה.